

**Cyngor Sir Ceredigion**

**Cynllun Gwella Hawliau Tramwy 2019-29**



**Rhagair**

*Defnyddio hawliau tramwy cyhoeddus yw un o’r prif ffyrdd y gall pobl gael mynediad i gefn gwlad a’i fwynhau. Ar yr un pryd, mae’r rhwydwaith hawliau tramwy’n rhan o’r seilwaith teithio lleol, gan ddarparu llwybrau o gartrefi i gyfleusterau a gweithleoedd lleol.*

*Mae mynediad i arfordir a chefn gwlad ein sir yn rhan hanfodol o’r hyn sydd gan Geredigion i’w gynnig i ymwelwyr â’n hardaloedd gwledig, ac mae’r rhwydwaith o lwybrau’n ased economaidd pwysig. Mae mynediad i gefn gwlad hefyd yn hanfodol bwysig o rhan cwrdd ag amcanion y* Deddf Llesiant Cenedlaethau’r Dyfodol*. Gall cerdded, beicio a marchogaeth yn rheolaidd fod yn fuddiol er mwyn gwella iechyd pobl Cymru.*

*Mae’r Cynllun Gwella Hawliau Tramwy’n gyfrwng i sicrhau bod modd inni wireddu potensial y rhwydwaith hawliau tramwy. Bydd yn hollbwysig sicrhau bod sefydliadau cymunedol a phartneriaid yn cyfrannu at y gwaith hwn dros y blynyddoedd nesaf er mwyn gwella mynediad i gefn gwlad er budd cymunedau lleol a’r rheini sy’n ymweld â Cheredigion.*

*Fel yr Aelod Cabinet â chyfrifoldeb dros Berfformiad a'r Economi ac aelod o’r Fforwm Mynediad Lleol, rwy'n edrych ymlaen at gydweithio â chi i wireddu’r weledigaeth hon.*

*Y Cynghorydd Rhodri Evans*

*Aelod Cabinet*

*Economi ac Adfywio*

*Mehefin 2019*

**Crynodeb gweithredol**

**GWELEDIGAETH**

*Mae arfordir a chefn gwlad Ceredigion yn amrywiol ac yn arbennig iawn. Mae tirwedd y sir, ei chynefinoedd a’i bywyd gwyllt, ei hanes a’i diwylliant yn rhinweddau sy’n cael eu gwerthfawrogi gan drigolion lleol ac ymwelwyr fel ei gilydd. Ceir cyfleoedd heb eu hail i fwynhau’r rhinweddau hyn ar y rhwydwaith hawliau tramwy. Ond mae’r rhwydwaith llwybrau’n llawer mwy na dim ond ased pwysig o ran mynediad a mwynhad. Mae’r llwybrau’n ased sy’n sail i economi dwristiaeth Ceredigion ac yn hybu iechyd a llesiant.*

*Bydd Cyngor Sir Ceredigion yn defnyddio’r Cynllun Gwella Hawliau Tramwy i gynllunio ac i flaenoriaethu gwelliannau mynediad yng Ngheredigion. Rhagwelir y bydd y rhan fwyaf o’r rhwydwaith yn agored erbyn 2018 ac y bydd pob rhan o'r gymuned yn rhoi gwerth arno. Cydweithio â phartneriaid yw'r unig ffordd o sicrhau gwelliant parhaus, ac mae’r Cynllun yn nodi’r ffyrdd y gallwn weithio gyda’n gilydd i gyflawni nodau cyffredin.*

*Mae’r Cynllun Gwella Hawliau Tramwy yn gyfrwng i wireddu potensial y rhwydwaith hawliau tramwy, gan ddarparu mynediad o’r radd flaenaf i arfordir a chefn gwlad Ceredigion.*

Hawliau tramwy cyhoeddus yw un o’r prif ffyrdd y gall pobl gael mynediad i gefn gwlad a’i fwynhau. Maent yn hollbwysig i dwristiaeth wledig ac mae'r rhwydwaith llwybrau'n ased economaidd pwysig.

Mae mynediad i gefn gwlad hefyd yn bwysig o ran iechyd a lles. Gall cerdded, beicio a marchogaeth yn rheolaidd fod yn fuddiol o ran iechyd corfforol ac iechyd meddwl. Mae Hawliau Tramwy yn un o'n hasedau gwyrdd mwyaf gwerthfawr ac mae rhwydwaith modern, cysylltiedig a reolir yn dda yn hanfodol i gyflawni'r amcanion a'r ffyrdd o weithio a nodwyd yn Neddf Llesiant Cenedlaethau'r Dyfodol Llywodraeth Cymru.

Ceir tua 2506km (1566 milltir) o hawliau tramwy yng Ngheredigion. Ceir darnau mawr o dir Mynediad Agored yn y sir hefyd, ynghyd ag amryw o safleoedd gwledig sy'n cael eu rheoli gan sefydliadau amrywiol.

Wrth baratoi'r Cynllun Gwella Hawliau Tramwy, mae'r Cyngor wedi pwyso a mesur y graddau y mae'r rhwydwaith llwybrau'n ateb gofynion y cyhoedd yn awr ac yn y dyfodol, ynghyd â'r cyfleoedd a ddarperir ganddo o ran mynediad a hamdden.

Mae wedi ystyried gwahanol ddulliau o reoli llwybrau a thynnu sylw at faterion y mae angen mynd i'r afael â nhw, yn enwedig targedu adnoddau drwy’r Prif Rwydwaith Llwybrau, darparu mynediad i bobl lai abl, a rhoi cyfle i gymunedau lleol gymryd rhan yn y gwaith o ofalu am ein llwybrau.

Mae hefyd wedi ystyried ffyrdd o hyrwyddo cyfleoedd mynediad. Mae'n hollbwysig darparu gwybodaeth am rwydweithiau o lwybrau sy'n cael eu cynnal yn dda ar gyfer ystod eang o ddefnyddwyr i wneud y gorau o gyfleoedd twristiaeth a hamdden.

Mae'r Cynllun yn cynnwys dwy brif ran. Yn gyntaf, ceir asesiad o hawliau tramwy lleol a chyfleoedd mynediad eraill a'r ffordd y maent yn ateb gofynion heddiw ac yn debygol o ateb gofynion y dyfodol. Yn ail, ceir Datganiad Gweithredu sy’n amlinellu sut y bydd hawliau tramwy Ceredigion yn cael eu rheoli a’u gwella dros y 10 mlynedd nesaf.

Mae'r Datganiad Gweithredu’n ceisio cyfleu dyheadau defnyddwyr y llwybrau a bennwyd ar sail asesiadau ac mae'n creu fframwaith i wella'r rhwydwaith yn gyson dros y 10 mlynedd nesaf. Mae'n gosod sail ar gyfer penderfyniadau ariannu ac mae'n amlinellu cyfleoedd i gydweithio â sefydliadau eraill sydd â diddordeb mewn mynediad i gefn gwlad, iechyd a llesiant, ac adfywio gwledig.

Mae'r Datganiad Gweithredu'n seiliedig ar y themâu cysylltiedig a ganlyn:

1. Cynnal y Map Diffiniol

2. Cynnal a gwella'r rhwydwaith hawliau tramwy

3. Ateb gofynion pob defnyddiwr yn awr ac yn y dyfodol

Ar y cyfan, camau gweithredu strategol a geir yn y Cynllun Gwella Hawliau Tramwy, a bwriedir eu datblygu drwy’r rhaglenni blynyddol a’r cynlluniau cyflawni manwl.

Mae dyletswydd statudol ar y Cyngor i baratoi Cynllun Gwella Hawliau Tramwy, ond nid oes dyletswydd statudol arno i'w roi ar waith. Fodd bynnag, mae disgwyl i'r Cyngor geisio sicrhau bod y cynllun yn cael ei gyflawni. Mae'r Datganiad Gweithredu’n uchelgeisiol ac yn heriol a bydd angen cefnogaeth barhaus gan y llywodraeth genedlaethol a’r llywodraeth leol a sefydliadau eraill er mwyn ei wireddu.

Mae angen adnoddau i reoli llwybrau. Fodd bynnag, rydym hefyd yn sylweddoli bod modd gwneud cynnydd drwy wella effeithlonrwydd, mabwysiadu arferion gorau, gweithio mewn partneriaeth ac annog y gymuned leol i gefnogi'r gwaith ac i gymryd rhan ynddo.

**CYNNWYS**

**RHAGAIR**

**GWELEDIGAETH A CHRYNODEB GWEITHREDOL**

**RHAN 1**

**1.1** Beth yw'r Cynllun Gwella Hawliau Tramwy?

**1.2** Proffil Ceredigion

**1.3** Pwysigrwydd hawliau tramwy a mynediad

**RHAN 2**

Asesiadau’r Cynllun Gwella Hawliau Tramwy

**2.1** Asesiad 1 – Trosolwg ar yr hyn a gyflawnwyd o dan y Cynllun cyntaf

**2.2** Asesiad 2 – Gwerthuso cyflwr presennol y rhwydwaith

**2.3** Asesiad 3 – Asesu’r dystiolaeth o ofynion y cyhoedd yn awr ac yn y dyfodol

**2.4** Asesiad 4 – Trosolwg ar y berthynas bosibl rhwng y Cynllun a chynlluniau eraill

**2.5** Asesiad 5 – Bodloni’r gofynion statudol

**RHAN 3**

**3.1** Cyflwyniad i’r Datganiad Gweithredu a’r cynlluniau cyflawni

**3.2** Datganiad Gweithredu

**3.3** Cynlluniau cyflawni

**RHAN 4**

**Atodiadau**

**Atodiad 1**. Asesiadau’r Cynllun Gwella Hawliau Tramwy

**Atodiad 2.** Arferion Gweithio ar gyfer Gorchmynion Llwybrau Cyhoeddus

**Atodiad 3.** Adroddiad am ddatblygiad y Prif Rwydwaith Llwybrau

**Atodiad 4.** Prosiectau Gwella Hawliau Tramwy

\*\*Mae’r atodiadau ar gael ar-lein yn <http://www.ceredigion.gov.uk/>

**Rhan 1**

* 1. **Beth yw'r Cynllun Gwella Hawliau Tramwy?**

Paratoir Cynllun Gwella Hawliau Tramwy Cyngor Sir Ceredigion (y Cynllun) yn unol â gofynion Deddf Cefn Gwlad a Hawliau Tramwy 2000 (Deddf 2000). Mae dyletswydd gyfreithiol ar yr awdurdodau lleol i baratoi cynllun strategol i ddatblygu, i reoli ac i hyrwyddo eu hawliau tramwy lleol presennol ac i newid y rhwydwaith o hawliau tramwy neu ychwanegu ato.

Wrth baratoi'r Cynllun, mae'r Cyngor wedi asesu:

a. Y graddau y mae'r hawliau tramwy'n ateb gofynion y cyhoedd yn awr ac yn y dyfodol;


b. Y cyfleoedd y mae'r hawliau tramwy cyhoeddus yn eu darparu i bobl wneud ymarfer corff a mwynhau mathau eraill o weithgareddau hamdden awyr agored;

c. Pa mor hygyrch yw'r hawliau tramwy cyhoeddus i bobl ddall neu rannol ddall a phobl â phroblemau symud.

Mae'r Cynllun yn cynnwys dwy brif elfen. Yn gyntaf, ceir asesiad o'r hawliau tramwy lleol mewn perthynas ag anghenion defnyddwyr, ac yn ail, ceir Datganiad Gweithredu i reoli, i wella ac i hyrwyddo hawliau tramwy Ceredigion.

Mae Fforwm Mynediad Lleol Ceredigion wedi rhoi cymorth a chyngor amhrisiadwy ym mhob cam o’r broses o lunio’r Cynllun.

Mae'r broses a ddilynwyd gan y Cyngor i baratoi'r Cynllun diwygiedig yn seiliedig ar y canllawiau a gyhoeddwyd gan Lywodraeth Cymru. Fe’i dangosir yn y ffigur isod.



* 1. **Proffil Ceredigion**

Mae Ceredigion yn cwmpasu arwynebedd o 1,900km2. Tir amaethyddol, rhostiroedd agored a choedwigoedd a geir yn y sir bennaf, ac mae'r ucheldiroedd yn nwyrain y sir yn ffurfio rhan sylweddol o Fynyddoedd y Cambria. Mae arfordir y sir yn mesur bron i 100km o hyd. Mae'r prif drefi wedi'u lleoli ar yr arfordir ac yn nyffrynnoedd yr afonydd: Aberystwyth (poblogaeth o 18,000), Aberteifi (4,200), Llanbedr Pont Steffan (3,000), Aberaeron (1,400), Llandysul (1,400) a Thregaron (900).

Yn 2015, roedd 74,600 o bobl yn byw yng Ngheredigion. Mae amcanestyniadau poblogaeth diweddaraf Llywodraeth Cymru'n awgrymu y bydd y boblogaeth yn cynyddu i 77,900 erbyn 2024. Mae'r twf yn y boblogaeth wedi dibynnu ar fewnfudo net ers blynyddoedd lawer gan fod nifer y genedigaethau bob blwyddyn yn is na nifer y marwolaethau yn y sir a bod pobl ifanc yn gadael y sir i chwilio am waith mewn ardaloedd dinesig. Er mai hon yw'r sir fwyaf ond tair yng Nghymru o ran arwynebedd, hon yw'r sir â'r dwysedd poblogaeth isaf ond un (41.8 o bobl fesul km2) a dim ond un dref o unrhyw faint sylweddol a geir yn y sir, sef Aberystwyth.

Ar adeg Cyfrifiad 2011, roedd 96,7% o boblogaeth Ceredigion yn wyn, gyda 93.7% (71,200) o'r boblogaeth yn Wyn Prydeinig neu Wyddelig, ffigur tebyg iawn i ffigur Cymru gyfan. Roedd tua 2,500 o bobl yn perthyn i grwpiau ethnig nad ydynt yn wyn, sef y grŵp Asiaidd/Asiaidd Prydeinig yn bennaf (1,100), y grŵp ethnigrwydd cymysg (700), grŵp ethnig arall (400) a Du/Du Prydeinig (300).

Ceredigion yw un o gadarnleoedd y Gymraeg. Er bod poblogaeth sylweddol o fyfyrwyr yn y sir ac er bod y lefelau mudo'n uchel, roedd Cyfrifiad 2011 yn dangos bod 47% o'r boblogaeth yn siarad Cymraeg. Mae'r ffigur hwn yn amrywio o 35% i dros 70% mewn gwahanol rannau o'r sir. Mewn ardal fel Ceredigion, lle mae bron i hanner y boblogaeth yn siarad Cymraeg, mae'r gallu i siarad yr iaith yn ofynnol ar gyfer llawer o swyddi yn y sector cyhoeddus ac mae'r arolwg llesiant yn dangos bod hynny’n berthnasol iawn i’r ymdeimlad o gynhwysiant a hunaniaeth.

Mae tirwedd Ceredigion yn amrywio o'r naill ardal i'r llall:

Mae arfordir Bae Ceredigionyn estyn am 60 milltir (96km) o aber afon Dyfi i aber afon Teifi. Ceir amrywiaeth eang o draethliniau ar hyd yr arfordir, gan gynnwys twyni Ynys-las, stormdraethau, baeau tywodlyd a chlogwyni uchel. Nid yw cyfran sylweddol o'r arfordir wedi'i datblygu, ac mae pedair rhan ohono wedi'u dynodi'n Arfordir Treftadaeth oherwydd ansawdd eithriadol y dirwedd. Mae dwy ran o Fae Ceredigion yn Ardaloedd Cadwraeth Arbennig Morol oherwydd eu pwysigrwydd o ran bioamrywiaeth.

Mae Mynyddoedd y Cambria’n creu llwyfandir uchel anghysbell sy'n cynnwys copa Pumlumon Fawr (2468 troedfedd / 752 metr o uchder) ac yn estyn o’r naill ben i’r sir i’r llall. Maent yn cynnwys darnau mawr o dir pori a rhostir uchel (gan gynnwys darnau mawr o dir comin) a phlanhigfeydd conwydd mawr.

Mae afonydd Teifi, Aeron, Ystwyth, Rheidol a Dyfi'n disgyn drwy geunentydd serth o'u tarddleoedd ym Mynyddoedd y Cambria gan greu gorlifdiroedd eang wrth iddynt ddynesu at arfordir Ceredigion.

Ar fryniau gwledig y sir, ceir ffermydd bychain a nodweddion sydd wedi’u siapio gan arferion amaethyddol dros genedlaethau lawer, gyda phatrymau cywrain o gaeau, perthi a choetiroedd. Mae'r nodweddion hyn yn troi'n rhostiroedd agored ac yn blanhigfeydd conwydd ym Mynydd Bach ac ar gyrion Mynyddoedd y Cambria.

Yn yr ardaloedd hyn, ceir amrywiaeth gyfoethog o gynefinoedd, gan gynnwys clogwyni môr, twyni tywod, gwlyptiroedd, coetiroedd a thir pori uchel, sy'n cynnal nifer o rywogaethau prin neu rywogaethau sy'n agored i niwed. Mae'r ffaith bod cynifer o safleoedd a ddynodwyd o dan gynlluniau cadwraeth natur statudol ar gael yn y sir, ochr yn ochr â safleoedd anffurfiol eraill fel Gwarchodfeydd Natur Lleol a safleoedd yr Ymddiriedolaethau Bywyd Gwyllt, yn tanlinellu’r cyfoeth o fioamrywiaeth a geir ynddi.

Mae tirwedd Ceredigion hefyd yn llawn nodweddion hanesyddol ac archaeolegol. Mae'r nodweddion hyn yn werthfawr o'u rhan eu hunain, ond maent hefyd o ddiddordeb i bobl leol ac i ymwelwyr sy’n crwydro cefn gwlad. Dangosodd prosiect ‘Ysbryd y Mwynwyr’ sut y gellir mynd ati i ddatblygu rhwydwaith o lwybrau, a rhoi cyhoeddusrwydd priodol iddynt, i annog pobl i werthfawrogi tirwedd hanesyddol y mwynfeydd metel. Yn yr un modd, mae prosiect Llwybr yr Arfordir wedi bod yn fodd o dynnu sylw at dreftadaeth forol bwysig arfordir Ceredigion.

Ceir dwy dirwedd hanesyddol yn y sir sydd wedi’u dynodi yn y Gofrestr o Dirweddau o Ddiddordeb Hanesyddol yng Nghymru (Cadw). Ucheldir Ceredigion yw’r naill, sef ardal sy'n cynnwys aneddiadau ac olion sy'n dyddio o'r cyfnod cynhanesyddol hyd at heddiw, fel Sarn Helen, Abaty Ystrad Fflur, llwybrau'r porthmyn a lleoliad plasty Thomas Johnes yn yr Hafod. Rhan Isaf Dyffryn Teifi yw’r llall. Yr hyn sydd o brif ddiddordeb hanesyddol yn yr ardal hon yw olion yr Oes Efydd, safleoedd seciwlar, eglwysig ac amddiffynedig o'r Oesoedd Canol, a phlastai diweddar y bonedd.

Mae'r nodweddion hyn yn adnodd cyfoethog i ddatblygu ac i hyrwyddo cyfleoedd i gael mynediad i gefn gwlad.

* 1. **Pwysigrwydd hawliau tramwy a mynediad**

Defnyddio hawliau tramwy cyhoeddus yw un o’r prif ffyrdd y gall pobl gael mynediad i gefn gwlad a’i fwynhau. Mae’r rhwydwaith hawliau tramwy hefyd yn rhan o’r seilwaith teithio llesol lleol. Gall pobl ddefnyddio llwybrau cerdded a beicio i deithio o'u cartrefi i gyfleusterau a gweithleoedd lleol ar hyd llwybrau di-draffig, gan leihau’r defnydd o geir ar gyfer siwrneiau byrion.

*Yr economi*

Mae mynediad i gefn gwlad Ceredigion yn rhan hollbwysig o'r hyn sydd gennym i'w gynnig i ymwelwyr â'n hardaloedd gwledig ac mae'r rhwydwaith o lwybrau'n ased economaidd pwysig. Mae’r esiamplau isod yn darlunio’r dystiolaeth helaeth sy’n cadarnhau gwerth economaidd mynediad i gefn gwlad.

Yn 2013, cyhoeddodd Cyfoeth Naturiol Cymru adroddiad am effaith economaidd gwariant gan ymwelwyr â Llwybr Arfordir Cymru. Daeth i’r casgliad bod y llwybr yn cynhyrchu bron i £16m o werth ychwanegol i economi Cymru (Effaith Economaidd Gwariant Ymwelwyr â Llwybr Arfordir Cymru ar Gymru 2013).

Mae hawliau tramwy'n bwysig iawn o ran adfywio economi wledig yr ardal. Hyd yn oed yn 2000, amcangyfrifwyd bod gwariant gan ymwelwyr sy’n cerdded yn cyfrannu dros £55 miliwn at economïau gwledig ac arfordirol Cymru (Peter Midmore, ‘The Economic Value of Walking in Rural Wales’, 2000).

Roedd yr Arolwg Ymwelwyr â Llwybr yr Arfordir (2015) a’r adroddiad Effaith Economaidd Cerdded Arfordirol yng Nghymru (2014) yn amcangyfrif bod 43 miliwn o ymweliadau ag arfordir Cymru wedi’u gwneud gan gerddwyr, a bod y gwariant uniongyrchol gan oedolion yn ystod yr ymweliadau hynny wedi codi i ryw £540m.

Roedd Strategaeth Cerdded a Beicio Cymru yn amcangyfrif bod beicio'n cyfrannu £103 miliwn at sector twristiaeth Cymru ac roedd yn rhagweld y byddai'r swm hwnnw’n cynyddu i £172 miliwn erbyn 2010, ond nid yw’n ymddangos bod ffigurau ariannol mwy diweddar ar gael.

*Cerddwyr a’r economi leol*

*Yn 2015, cofnododd peiriant cyfrif electronig fod dros 103,000 o bobl wedi defnyddio Llwybr yr Arfordir rhwng Aberporth a Thresaith. Yn ôl Arolwg Hamdden Awyr Agored Cymru (2014), mae ymwelwyr yn gwario arian yn ystod 42% o'r holl ymweliadau â’r awyr agored. Felly, mae’n bosibl bod dros 40,000 o bobl wedi gwario arian yn Aberporth neu Dresaith yn uniongyrchol o ganlyniad iddynt gerdded y rhan hon o'r llwybr. Heb Lwybr yr Arfordir, mae’n bosibl y byddai’r rhan fach hon o’r economi leol wedi colli dros 40,000 o gyfleoedd bob blwyddyn!*

*Mae llu o gyfleoedd tebyg yn barod inni fanteisio arnynt yng Ngheredigion.*

Mae marchogaeth yn weithgaredd pwysig ar gyfer ymwelwyr yng Nghymru. Yn 2003, bu i Fwrdd Croeso Cymru amcangyfrifir bod ymwelwyr yng Nghymru'n cymryd rhan mewn 800,000 o gyfleoedd marchogaeth bob blwyddyn, a bod hyn yn arwain at wariant uniongyrchol o £18.6 miliwn, ond nid ydym wedi cael hyd i wybodaeth fwy diweddar am y maes hwn ychwaith. Mae gwybodaeth gan Gymdeithas Masnach Farchogol Prydain yn awgrymu bod perchnogion ceffylau'n gwario £3600 y ceffyl y flwyddyn.

Bydd pob cerddwr, beiciwr, marchogwr, gyrrwr car a cheffyl a gyrrwr oddi ar y ffordd yn cyfrannu'n uniongyrchol neu'n anuniongyrchol at yr economi leol.

Byddant yn gwneud cyfraniadau uniongyrchol drwy dalu am fwyd a diod, tanwydd, llety, meysydd parcio, tocynnau bws/trên/fferi/tacsi, tâl mynediad, mapiau/arweinlyfrau, a thywyswyr lleol.

Byddant hefyd yn cyfrannu’n anuniongyrchol at yr economi leol drwy ddefnyddio gwasanaethau sy’n cynorthwyo ac yn cyflenwi llawer o’r pethau uchod, fel cynhyrchwyr/cyflenwyr bwyd, gwasanaethau cyfrifyddu a chyfreithiol, gwasanaethau cynnal a chadw cerbydau (beiciau, ceir, faniau ceffylau, cerbydau a dynnir gan geffyl) a gwasanaethau sy’n gysylltiedig â cheffylau fel stablau, bwyd, milfeddygon, pedolwyr, dillad, a phrynu a llogi cyfarpar. Mae’r gweithgareddau hyn hefyd yn lleihau’r pwysau ariannol ar y Gwasanaeth Iechyd Gwladol, gan sicrhau budd economaidd pwysig.

*Iechyd*

Ceir cydnabyddiaeth eang bod mynediad at gyfleoedd hamdden yn bwysig o ran iechyd a llesiant. Mae adroddiad blynyddol Prif Swyddog Meddygol Cymru'n cyfeirio’n glir at y berthynas rhwng gweithgarwch corfforol ac iechyd:

*"Amcangyfrifwyd mai cost diffyg gweithgarwch corfforol yng Nghymru yw oddeutu £650 miliwn y flwyddyn. Mae gweithgarwch corfforol rheolaidd megis cerdded a beicio’n fuddiol iawn i iechyd gan gynnwys lleihau’r risg o glefydau cardiofasgwlar, diabetes, canser y colon a’r fron, ac iselder."*

Mae ymchwil gan Walking for Health, menter sy'n cael ei rhedeg gan y Cerddwyr a Gofal Canser Macmillan, yn dangos bod cerdded ac ymgymryd â gweithgarwch corfforol yn lleihau’r tebygolrwydd o gael canser y colon 40%, diabetes math 2 40%, iselder 30%, clefyd coronaidd y galon 20% a chlefyd Alzheimer 40%.

Canfu astudiaeth gan Gymdeithas Ceffylau Prydain fod marchogaeth ceffylau'n sbarduno teimladau seicolegol cadarnhaol, a bod yr ymdeimlad o lesiant y mae marchogwyr yn ei gael o ryngweithio â cheffylau yn gymhelliad cryf iddynt. O blith y marchogwyr a gymerodd ran yn yr arolwg, nid oedd 39 y cant ohonynt wedi cymryd rhan mewn unrhyw weithgaredd corfforol arall dros y pedair wythnos flaenorol. Mae hyn yn tanlinellu pwysigrwydd marchogaeth i bobl na fyddent o bosibl yn ymarfer corff fel arall.

Mewn papur a gyhoeddwyd yn y British Medical Journal o dan y teitl *“Association between active commuting (walking and cycling) and incident cardiovascular disease, cancer and mortality”,* nodwyd bod y rheini sy’n beicio i’r gwaith 45% yn llai tebygol o gael canser a 46% yn llai tebygol o gael clefyd cardiofasgwlaidd. At ei gilydd, canfuwyd bod pobl sy’n beicio i’r gwaith 41% yn llai tebygol o farw’n gynnar am unrhyw reswm o’i gymharu â’r rheini sy’n gyrru neu’n teithio ar gludiant cyhoeddus.

*Teithio llesol*

Roedd Strategaeth Cerdded a Beicio Cymru (2003) yn amcangyfrif bod 26% o'r holl siwrneiau â phwrpas yn cael eu gwneud ar droed yn unig. Fodd bynnag, dim ond tua 11% o bobl Cymru sy’n cerdded i’r gwaith a dim ond rhyw 45% o’r plant 5-16 oed sy’n cerdded i’r ysgol.

Mae hawliau tramwy cyhoeddus yn rhan bwysig o'r rhwydwaith teithio llesol. Mae cyfran uchel o'r llwybrau a bennwyd yn y Mapiau Rhwydwaith Integredig yn hawliau tramwy cyhoeddus. Yn yr un modd, roedd y sylwadau a wnaed gan y cyhoedd wrth lunio’r Mapiau Rhwydwaith Integredig yn awgrymu ei bod yn hanfodol gwella'r rhwydwaith hawliau tramwy er budd teithio llesol.

**Rhan 2**

**ASESIADAU'R CYNLLUN GWELLA HAWLIAU TRAMWY**

Mae'r Cynllun Gwella Hawliau Tramwy'n seiliedig ar nifer o asesiadau o hawliau tramwy a chyfleoedd mynediad y sir. Cynhaliwyd yr asesiadau a ganlyn:

* Trosolwg ar yr hyn a gyflawnwyd o dan y Cynllun Gwella Hawliau Tramwy cyntaf a'r ffordd y mae'r materion a ystyriwyd yn yr asesiad o’r Cynllun hwnnw wedi datblygu ers ei gyhoeddi
* Gwerthuso cyflwr presennol y rhwydwaith a’r cofnod cyfreithiol
* Asesu'r dystiolaeth sydd ar gael ynghylch gofynion y cyhoedd yn awr a'u gofynion tebygol yn y dyfodol
* Trosolwg ar y berthynas bosibl rhwng y Cynllun Gwella Hawliau Tramwy a chynlluniau a blaenoriaethau eraill a'r partneriaethau a allai godi ohonynt i sicrhau'r budd mwyaf i'r cyhoedd
* Bodloni’r gofynion statudol

Bu is-bwyllgor Fforwm Mynediad Lleol Ceredigion yn ystyried yr asesiadau ac mae ei sylwadau wedi dylanwadu ar y Cynllun drafft. Cafodd grwpiau defnyddwyr hefyd gyfle i gyfrannu at y broses.

Amlinellir prif ganfyddiadau'r asesiadau yn fras yma. Ceir crynodeb manylach o’r hyn a wnaed a’r casgliadau y daethpwyd iddynt yn Atodiad 1.

**2.1 Trosolwg ar yr hyn a gyflawnwyd o dan y Cynllun Gwella Hawliau Tramwy cyntaf a'r ffordd y mae'r materion a ystyriwyd yn yr asesiad o’r Cynllun hwnnw wedi datblygu ers ei gyhoeddi**

Yn unol â chanllawiau Llywodraeth Cymru (4.9), roedd hyn yn cynnwys y prif faterion a bennwyd mewn asesiadau blaenorol, sut yr oedd y Datganiad Gweithredu'n bwriadu mynd i'r afael â nhw, y graddau y cafodd y camau hynny eu cyflawni, ac unrhyw faterion sy'n weddill.

Roedd y prif faterion a drafodwyd yn y Datganiad Gweithredu yn seiliedig ar gyfres o themâu:

Cynnal y map diffiniol

Rheoli a gwarchod y rhwydwaith hawliau tramwy

Diwallu anghenion defnyddwyr, gan gynnwys y rheini â nam ar eu golwg a phroblemau symud

Gweithio mewn partneriaeth

Codi ymwybyddiaeth o hawliau tramwy a mynediad

Daethpwyd i’r casgliad bod y rhan fwyaf o’r camau a bennwyd wedi’u cyflawni’n llwyr neu’n rhannol, ac eithrio’r rheini a oedd yn flaenoriaeth isel neu’r rheini y pennwyd ymlaen llaw y byddai angen adnoddau ychwanegol i’w cyflawni.

Daeth yr asesiad i’r casgliad bod y Cynllun ei hun wedi bod yn ddefnyddiol i staff yr Awdurdod oherwydd ei fod yn darparu dull strwythuredig a strategol o reoli hawliau tramwy. Er enghraifft, drwy gyflwyno’r Prif Rwydwaith Llwybrau, darparwyd sail resymegol dros ymdrin â phroblemau yn wyneb cyllidebau sy’n lleihau o hyd, a thrwy gyflwyno’r cynllun Mabwysiadu Llwybr, cynigiwyd atebion mwy hirdymor a ffyrdd gwahanol o weithio ar adeg pan fo adnoddau’n prinhau.

**2.2 Gwerthuso cyflwr presennol y rhwydwaith a’r cofnod cyfreithiol**

2.2.1 Cyflwyniad

Er gwaethaf pwysau ariannol, dangosodd y gwerthusiad fod llawer i’w ddathlu, yn enwedig o ran hyd y llwybrau sydd wedi’u cynnwys yn y Prif Rwydwaith Llwybrau. Mae cyflwyno’r System Rheoli Mynediad i Gefn Gwlad (CAMS) wedi ei gwneud yn llawer haws cael gafael ar wybodaeth bwysig yn ddigidol.

*System Rheoli Mynediad i Gefn Gwlad (CAMS)*

*Cronfa ddata a system rheoli mapiau yw CAMS. Bwriedir iddi symleiddio’r dasg o gynnal hawliau tramwy ac fe’i defnyddir yn eang yng Nghymru a Lloegr. Mae’n cynnwys rhestrau llwybrau manwl, data arolygon cyflwr, a gwybodaeth am reoli llwybrau a hyrwyddir, rheoli asedau, arwynebau, rheoli ymholiadau/gwaith cynnal a chadw, rheoli contractau a digwyddiadau cyfreithiol. Mae’n darparu darlun cywir o’r rhwydwaith, gan gynnwys gwybodaeth am seilwaith, problemau a llwybrau sydd ar agor ac ar gael.*

2.2.2 Cyflwr y rhwydwaith

Erbyn hyn, mae 60% o’r llwybrau’n rhan o’r Prif Rwydwaith Llwybrau. Mae hyn gryn dipyn yn well na’r arolygon sampl blaenorol a oedd yn dangos mai dim ond 42% o’r llwybrau oedd ar agor dros gyfnod o ddeng mlynedd. Mae’r ffaith bod rhyw 78% o’r llwybrau amlddefnydd bellach wedi’u cynnwys yn y Prif Rwydwaith Llwybrau’n destun clod ac mae’n dangos llwyddiant y gwaith a wnaed gan brosiect ‘Ceredigion ar Gefn Ceffyl’ i agor llwybrau ceffylau. Ceir llawer llai o sticlau ar lwybrau gan fod yr Awdurdod wedi ceisio gosod gatiau yn eu lle i ddarparu mynediad lleiaf rhwystrol. Aethpwyd ati hefyd i wella’r arwyddion ar y llwybrau. Tynnwyd sylw at yr angen i gofnodi seilwaith y llwybrau a chyflwr yr arwynebau’n well yn y system CAMS.

*Y Prif Rwydwaith Llwybrau*

*Roedd Cynllun Gwella Hawliau Tramwy blaenorol Ceredigion (2008) yn cydnabod y byddai’r graddau y byddai modd bodloni’r blaenoriaethau’n dibynnu ar adnoddau ac arian. Roedd yn darparu fframwaith i bennu prif rwydwaith llwybrau i lywio’r gwaith o ddyrannu adnoddau. Cafodd llwybrau’r Prif Rwydwaith Llwybrau eu dosbarthu i Gategori 1 a Chategori 2.*

*Mae Categori 1 yn cynnwys llwybrau llinellog strategol, fel Llwybr yr Arfordir, a llwybrau a hyrwyddir fel llwybr y Borth i Bontrhydfendigaid. Llwybrau eraill o werth strategol/cymunedol sydd ar agor ac ar gael a geir yng Nghategori 2.*

*Mae gweddill y rhwydwaith wedi’i ddosbarthu i Gategori 0 ac mae’n cynnwys llwybrau nad ydynt ar agor nac ar gael ar hyn o bryd. Fodd bynnag, pan fydd problem yn cael ei chofnodi ar lwybr Categori 0, mae’n dod yn rhan o broses adolygu chwe misol i ailddosbarthu llwybrau lle mae’n rhaid cael cymeradwyaeth gan is-bwyllgor y Fforwm Mynediad Lleol ar y Cynllun Gwella Hawliau Tramwy.*

* + 1. Trefniadau rheoli

Cafodd y tîm Hawliau Tramwy Cyhoeddus ei ailstrwythuro’n helaeth yn 2015. Mae’r tîm bellach yn cynnwys saith aelod staff: Swyddog Mynediad Cymunedol, 3 Parcmon Ardal, Swyddog Llwybr Arfordir Cymru a Swyddog Tir Comin a Mynediad sy’n gweithio o dan reolaeth y Swyddog Hawliau Tramwy Cyhoeddus. Mae pob un o’r parcmyn yn gyfrifol am reoli tua 800km o hawliau tramwy mewn rhan benodol o’r sir.

Yn 2015, cyflwynwyd Arferion Gweithio ar gyfer Gorchmynion Llwybrau Cyhoeddus (Atodiad 2) sy’n darparu dull ymarferol o ymdrin â materion hanesyddol a materion sy’n bodoli ers tro ar y rhwydwaith, ac mae hefyd wedi caniatáu i’r Awdurdod wyro llwybrau lle bo hynny o fudd i’r cyhoedd a’r Awdurdod.

Pan ddaeth i’r amlwg nad oedd yn debygol y byddai digon o adnoddau ar gael, pennwyd is-set o lwybrau, a elwir yn Brif Rwydwaith Llwybrau, i sicrhau ei fod “ar agor ac ar gael” i’r cyhoedd ei ddefnyddio (gweler Atodiad 3). Dim ond 14% o’r problemau y mae’r cyhoedd wedi rhoi gwybod amdanynt sy’n ymwneud â llwybrau nad ydynt yn rhan o’r Prif Rwydwaith Llwybrau, felly mae hyn yn cyfiawnhau gweithredu mewn ffordd ddewisol.

* + 1. Y goblygiadau o ran adnoddau

Amcangyfrifodd astudiaeth gan Gyngor Cefn Gwlad Cymru ei bod yn costio tua £378 y cilometr y flwyddyn i reoli hawliau tramwy. Mewn cyferbyniad, yn ystod y deg mlynedd y bu’r Cynllun Gwella Hawliau Tramwy blaenorol ar waith, £52 y cilometr oedd ar gael ar gyfartaledd yng nghyllideb Ceredigion i’w rheoli. Felly, mae’r ffaith bod 60% o rwydwaith Ceredigion ar agor yn destun clod.

Mae’r Awdurdod yn dal i ystyried ffyrdd gwahanol o weithio er mwyn cynnal a gwella gwasanaethau ar adeg pan fo cyllidebau’n lleihau ac adnoddau’n brin. Mae’r camau diweddar i gyflwyno cynllun Mabwysiadu Llwybr ac i ddefnyddio gwirfoddolwyr yn y swyddfa wedi ategu’r cydweithio sy’n mynd rhagddo ers tro gyda Gwirfoddolwyr Hawliau Tramwy Ceredigion i ymgymryd â gwaith cynnal a chadw trwm ar y llwybrau drwy weithgorau llwybrau troed.

*Gwirfoddolwyr Hawliau Tramwy Ceredigion*

*Mae Cyngor Sir Ceredigion wedi bod yn cydweithio â gwirfoddolwyr i gynnal hawliau tramwy ers tro. Ceir tri thîm o wirfoddolwyr sy’n gysylltiedig â grwpiau lleol y Cerddwyr yn Aberystwyth, Llanbedr Pont Steffan ac Aberteifi. Mae’r timau’n gweithio’n rheolaidd o dan oruchwyliaeth Parcmyn Ardal y Cyngor, gan ymgymryd ag ystod eang o dasgau, o osod gatiau ac adeiladu pontydd i glirio llwybrau sydd wedi’u rhwystro. Canfu astudiaeth ar gyfer y Fforwm Mynediad Lleol bod cyfraniad y gwirfoddolwyr dros gyfnod chwe blynedd diweddar wedi bod yn gyfwerth â thua 1.3 aelod staff ychwanegol, a bod y cyfraniad hwnnw’n werth £66,000 o’i gostio ar lefel yr isafswm cyflog. Cafodd cyfraniad Gwirfoddolwyr Hawliau Tramwy Ceredigion gydnabyddiaeth genedlaethol pan fu iddynt ennill Tystysgrif Canmoliaeth Uchel yng Ngwobrau Gwirfoddolwr y Flwyddyn Cymru yn 2016. Defnyddiwyd dyfarniad ‘Tools for Teams’ gan y Cerddwyr Cymru i brynu trelar i’w roi i’r Cyngor i’w helpu â’i waith i gynnal llwybrau troed.*

2.2.5 Llwybrau a hyrwyddir

Dros y blynyddoedd diwethaf, gwnaed llawer o waith i ehangu nifer y llwybrau a hyrwyddir. Mae mentrau fel Llwybrau i’r Bobl, Ceredigion ar Gefn Ceffyl a Llwybr yr Arfordir wedi codi mwy o ymwybyddiaeth o’r cyfleoedd sydd ar gael ar gyfer hamdden awyr agored. Fodd bynnag, nid oes digon o ddeunydd hyrwyddo ar gael ym mwyafrif aneddiadau’r sir. Nid yw’r deunydd hyrwyddo sydd ar gael i feicwyr yn

*‘Mabwysiadu Llwybr’*

*Ym mis Ebrill 2016, lansiwyd cynllun ‘Mabwysiadu Llwybr’ sy’n cael ei weinyddu drwy grant y Cynllun Gwella Hawliau Tramwy. Erbyn mis Rhagfyr 2017, roedd rhyw 60 o wirfoddolwyr newydd wedi’u recriwtio ac roeddent wedi rhoi rhyw 600 awr o’u hamser i glirio llystyfiant ac i wneud gwaith cynnal ysgafn ar eu llwybrau lleol.*

gwahaniaethu rhwng beicwyr o wahanol alluoedd, er bod gwefan dwristiaeth y Cyngor, “Darganfod Ceredigion”, yn darparu gwybodaeth am gyfleoedd beicio, yn ogystal â dolen at wefan Sustrans lle ceir gwybodaeth am ddarpariaeth oddi ar y ffordd â graddiant hawdd sy’n addas i deuluoedd. Nid oes digon o ddeunydd hyrwyddo ar gael ychwaith ar gyfer defnyddwyr llai abl, gyrwyr car a cheffyl a’r rheini sy’n defnyddio cerbydau a yrrir yn fecanyddol. Mae angen i randdeiliaid mewnol ac allanol gydweithio mwy i bennu’r ddarpariaeth sydd ar gael ac i baratoi deunydd hyrwyddo newydd. Mae hefyd yn hanfodol gwneud mwy o waith partneriaeth i greu un pwynt cyswllt cydlynus ar gyfer darpariaeth mynediad y sir. Mae hefyd angen darparu mwy o wybodaeth ar fap rhyngweithiol Ceredigion ynghylch addasrwydd llwybrau, fel gwybodaeth am arwynebau’r llwybrau a rhwystrau posibl.

*‘Llwybrau i’r Bobl’ a ‘Ceredigion ar Gefn Ceffyl’*

*Prosiectau a gafodd gymorth o dan Gynllun Datblygu Gwledig Cymru 2007-2013 oedd ‘Llwybrau i’r Bobl’ a ‘Ceredigion ar Gefn Ceffyl’. O dan y prosiect ‘Llwybrau i’r Bobl’, crëwyd llyfryn deniadol sy’n disgrifio cyfres o deithiau cerdded cymunedol mewn 11 o aneddiadau bach gwledig yn y sir. Bu Parcmyn y Cyngor, gwirfoddolwyr a chontractwyr yn cydweithio dros gyfnod o dair blynedd i adfer llwybrau troed a oedd wedi’u colli drwy osod gatiau, pontydd a seilwaith newydd.*

*Prosiect cyffelyb a oedd yn canolbwyntio ar lwybrau ceffylau oedd ‘Ceredigion ar Gefn Ceffyl’. Crëwyd deuddeg taith gylchol a lluniwyd llyfryn i’w hyrwyddo. Crëwyd un llwybr llinellog hefyd sy’n estyn o Fachynlleth yn y gogledd i Gastellnewydd Emlyn yn y de.*

2.2.6 Cofnod cyfreithiol

Yn unol â Deddf Parciau Cenedlaethol a Mynediad i Gefn Gwlad 1949, mae’n ofynnol i gynghorau sir Cymru a Lloegr lunio Datganiad a Map Diffiniol ar gyfer eu hardaloedd. Cedwir Datganiad a Map Diffiniol Ceredigion yn swyddfeydd y Cyngor Sir ym Mhenmorfa, Aberaeron.

Gall y term map a datganioad diffionol ym aml fod yn gamarewiniol; mae’n bosib fydd rhai llwybrau cyhoeddus heb ei cofnodu ar rhain eto yn ogystal mi fydd y map yn cynnwys camgymeriadau ac anghysonderau.

Paratowyd y map yn Ngheredigion ar y raddfa lleuaf posib; hynny yw 1:25’000 sydd yn gallu peri anhawsterau wrth drio rhoi barn diffiniol ar leoliad, lled a trywydd llwybrau ar lawr.

Yn ogystal mae’r safon a’r cynhwysiad o’r datganiadau diffiiniol yn amrywio yn fawr rhwng cynghorau cymuned; ma rhai yn fanwl ag yn gynhwysfawr ac yn cynnwys rhestr o ddodrefn, lled llwybrau ag enwau tystion a gerddodd y llwybr a’r dyddiad’

tra fod eraill yn cynnwys dim heb law am pwynt cychwyn, gorffen a’r statws.

Ma yna hefyd achlysuron ble mae’r datganiad a’r map yn gwrth-ddweud ei gilydd. Yn yr achosion hyn mae’n ofynol i edrych ar dystiolaeth fel hen fapiau “ordnance survey”, nodweddion ffiesgol ar lawr ac yn y blaen er mwyn datgan y trywydd cywir. Yn achlysurol yr unig ddull i ddatrus hyn yw drwy ymwneud gorchymyn addasu a gall gymryd amser a fod yn fiwroctrataidd iawn.

Mae yna nifer o achylsuron ble mae statws llwybrau cyhoeddus yn newid ar y ffin rhwng ddau gyngor sir ag y anffodus does dim llawer y gall eu wneud i ddatrys rhain heb cydweithrediad cyngorau sir erail a’r tirfeddianwyr. Yn ffodus mae’r llwybrau hyn fel arfer ,mewn manau anhysbell ble mae’r effaith ar y cyhoedd yn fach iawn.

Does dim yr adnoaddu ar gael i ymgymryd adoligad cyfan o’r map diffiniol yn bresennol; yn sgil hyn y mae’r Cyngor yn ymgymryd a’i ddyletswydd statudol drwy gewnud diwygiadau fel y maent yn ei codi (o fewn rheswm ac yn ddibynnol ar adnoaddau).

Mae’r tabl isod yn dangos y materion cyfreithiol sydd dal i’w datrys ynghylch y map diffiniol.

|  |  |
| --- | --- |
| Legislative process | Nifer o achosion i’w datrys |
| Cesiadau o dan Deddf Bywyd Gwyllt a Chefn Gwlad 1981 | 7 |
| Gorchmynion o dan Deddf Briffyrdd 1980 | 12 |
| Gorchmynion o dan Deddf Cynnino Tref a Chefn Glwad 1990 | 1 |
| Cesiadau ailddosbarthu o dan Deddf Bywyd Gwyllt a Chefn Gwlad 1981 | 173 |

Mae’r Awdurdod wedi gweithio’n galed i sichrau fod ceisiadau i ddiwygio’r map diffiniol wedi ei cwblhau yn brydlon; cwblhau gorchmynion ailddosbarthu o dan adain 54 o’r ddefdd bywyd gwyllt a chefn gwlad 1981 yw’r darn fwyaf a waith i’w gwblhau. Er niferoedd isel o gesiadau o da adain 53 ddefdd bywyd gwyllt a chefn gwlad 1981 hyn mae rhaid ystyrued yr amser a’r adnoddau sydd angen i gwblahu rhain a nid oes gan yr awdurod yr adnoddau yn bresennol i allu cwblhau rhain fel y meant yn codi.

Mae hefyd yn werth nodi amcanion Llywodraeth Cymru ar newidiadau i myediad i gefn gwlad, yn enwedig y bwriad i greu un map statdudol ar gyfer pob fath o fynediad agored. Os deuth hyn i rym mae yn sicr o gael effaith ar y map diffiniol a’r prosesau sydd yn ei amgylchynnu. Yn sgil yr amcanion hyn mae’r awdurdod yn temlo ei fod yn ddoeth i barhau gyda’r borses i ddiwygio’r map fel y bo angen a sefyll i weld beth ddeuth o amcanion Llywodrath Cymru yn hytrach nag edrych i greu ag hysbysebu map a datganiad hollol newydd i’r Sir.

**2.3 Asesu'r dystiolaeth sydd ar gael ynghylch gofynion y cyhoedd yn awr a'u gofynion tebygol yn y dyfodol**

Bu’r asesiad hwn yn pwyso a mesur barn pobl am hawliau tramwy a mynediad i gefn gwlad. Bu’n ystyried y ffordd y mae’r rhwydwaith hawliau tramwy’n cael ei ddefnyddio, barn a dyheadau trigolion lleol ac ymwelwyr, a’r ffactorau sy’n rhwystro neu’n atal pobl rhag defnyddio llwybrau cyhoeddus, a chefn gwlad yn gyffredinol, ar hyn o bryd.

Yn ystod rhan gyntaf yr asesiad, cynhaliwyd adolygiad o ganfyddiadau ystod eang o astudiaethau ynghylch hawliau tramwy a mynediad i gefn gwlad, gan gynnwys:

*Arolwg Hamdden Awyr Agored Cymru 2014*

*Y Papur Gwyrdd ar Fynediad a Hamdden Awyr Agored 2015*

*Data Llwybr Arfordir Cymru 2015 – Ceredigion*

*Ystadegau Allweddol Cynulliad Cenedlaethol Cymru ar gyfer Ceredigion*

*Arolygon marchogaeth cenedlaethol*

*Cyfrwyo i Lwyddo – Strategaeth Twristiaeth Farchogaeth i Gymru – Bwrdd Croeso Cymru (2003)*

*Cyfarfod â marchogwyr lleol ynghylch y Cynllun Gwella Hawliau Tramwy*

*Arolwg Cycling UK*

*Data o’r peiriannau cyfrif ar Lwybr Arfordir Ceredigion*

*Prosiect Enghreifftiol Mynyddoedd y Cambria*

*Adroddiad am Dwristiaeth Beicio Modur yn y Gorllewin*

*Asesiad Llesiant Lleol Ceredigion*

Ar ddiwedd rhan gyntaf yr asesiad, lluniwyd cyfres o themâu a chamau gweithredu. Roedd y rhain ar gael i’r cyhoedd eu gweld ac fe’u rhannwyd â’r ymgyngoreion statudol a rhanddeiliaid penodol, gan gynnwys grwpiau defnyddwyr, clybiau a chymdeithasau lleol a defnyddwyr gwasanaethau. Cynhaliwyd digwyddiadau cyhoeddus ledled y sir a rhannwyd negeseuon drwy’r cyfryngau cymdeithasol i godi ymwybyddiaeth o’r ymgynghoriad.

Dyma rai o’r prif ganfyddiadau:

Canfu’r asesiad bod rhyw 85% o’r bobl sy’n mynd i gefn gwlad yn gwneud hynny ar droed, a bod tua 39% o’r ymweliadau’n cael eu gwneud gan bobl â chŵn. Roedd y rhan fwyaf o’r troeon yn para llai na theirawr ac roedd pobl yn cerdded tua thair milltir ar hyd Llwybr yr Arfordir ar gyfartaledd, gan ddychwelyd i’w man cychwyn.

Roedd y data’n dangos bod llwybrau pob gallu a phob tywydd o ansawdd da yn bwysig a’u bod yn gallu lleihau’r rhwystrau sy’n atal pobl ag anabledd corfforol (29%), problemau iechyd (21%) a henaint (14%) rhag defnyddio’r llwybrau.

Mae’r arian sy’n cael ei wario ar fwyd a diod pan fydd pobl yng nghefn gwlad yn gyfraniad pwysig at yr economi leol, gan fod dros 40% o’r ymwelwyr yn gwario arian yn ystod eu hymweliadau.

Mae dros ddau draean o’r beicwyr yn mynd yn uniongyrchol o’u cartrefi i’r llwybrau ac mae dros eu hanner yn defnyddio llwybrau troed cyhoeddus; dywedodd llawer ei bod yn anodd iddynt gael hyd i “lwybr cyfreithiol”.

Mae cyfleoedd i farchogaeth yn eu bröydd yn bwysig i farchogwyr, gyda llawer yn achub ar gyfleoedd o’r fath heb fod angen iddynt ddefnyddio cludiant. Byddai’n well gan y rhan fwyaf o’r marchogwyr ddefnyddio hawliau tramwy cyhoeddus ac osgoi traffig ar y ffyrdd. Yn gyffredinol, byddant yn marchogaeth rhwng 5 milltir a 15 milltir.

Mae cysylltedd y rhwydwaith yn broblem benodol i feicwyr ac i farchogwyr.

Canfuwyd hefyd fod angen mwy o wybodaeth am y cyfleoedd mynediad sydd ar gael ar gyfer amrywiaeth o weithgareddau.

Mae Ceredigion yn sir fawr gyda phoblogaeth denau a thopograffi amrywiol, felly rydym yn wynebu heriau penodol wrth fynd ati i gysylltu’r llwybrau’n well ac i wireddu buddion o ran yr economi, iechyd a theithio llesol. Bydd y cyfleoedd yn amrywio o le i le, felly bydd angen defnyddio dull hirdymor sy’n cael ei dargedu a’i arwain yn lleol i sicrhau bod amcanion y Cyngor yn cael eu gwireddu ledled y sir.

**2.4 Trosolwg ar y berthynas bosibl rhwng y Cynllun Gwella Hawliau Tramwy a chynlluniau a blaenoriaethau eraill a'r partneriaethau a allai godi ohonynt i sicrhau'r budd mwyaf i'r cyhoedd**

Mae hawliau tramwy’n rhan o wead ein trefi, ein pentrefi a’n hardaloedd gwledig ac mae angen i’r gwaith o gynllunio’r rhwydwaith ystyried nifer o feysydd polisi, gan gynnwys datblygu cynaliadwy, cynllunio a’r amgylchedd, adfywio economaidd a thwristiaeth, teithio/teithio llesol, hamdden egnïol, ac iechyd a llesiant.

Mae’r Cynllun Gwella Hawliau Tramwy’n bodoli ochr yn ochr â nifer fawr o strategaethau a chynlluniau a luniwyd ar lefel genedlaethol, ar lefel ranbarthol ac ar lefel leol. Mae’n hanfodol ein bod yn gwybod am y cynlluniau a’r strategaethau hyn ac yn dangos cysylltiadau clir rhyngddynt er mwyn cyflawni nodau ac amcanion y themâu trawsbynciol.

Ymhlith y polisïau a’r strategaethau cenedlaethol a ystyriwyd mae:

Cynllun Gweithredu Cymru ar Gerdded a Beicio (2009)

Cynllun Gofodol Cymru (diweddariad 2008)

Strategaeth Drafnidiaeth Cymru (2008)

Y Cynllun Trafnidiaeth Cenedlaethol (2009)

Cymru Egnïol (2011)

Strategaeth Cymru ar y Newid yn yr Hinsawdd (2010)

Cynlluniau rhanbarthol:

Cynllun Trafnidiaeth Rhanbarthol TraCC (2009)

Strategaeth Twristiaeth Rhanbarthol Canolbarth Cymru (2011)

Strategaeth Cerdded a Beicio TraCC (2012)

Polisïau a chynlluniau lleol:

Y Cynllun Integredig Sengl

Y Strategaeth Gorfforaethol

Teithio Llesol ar sail Deddf Teithio Llesol (Cymru) 2013

Iechyd a Llesiant ar sail Deddf Llesiant Cenedlaethau’r Dyfodol (Cymru) 2015

Y Cynllun Rheoli Cyrchfannau

Y Cynllun Datblygu Lleol

Cynlluniau Bro

Yn gryno, yr amcanion polisi yw:

* Sicrhau bod y Cynllun Gwella Hawliau Tramwy’n trosi polisïau cenedlaethol a lleol yn weithredu effeithiol.
* Sicrhau bod y Cynllun Gwella Hawliau Tramwy’n cydnabod pwysigrwydd hawliau tramwy a mynediad o ran hamdden, datblygu twristiaeth, cludiant cynaliadwy ac iechyd.
* Ceisio sicrhau bod camau gweithredu’r Cynllun Gwella Hawliau Tramwy’n cael lle amlwg mewn cynlluniau a strategaethau corfforaethol eraill.
* Sicrhau bod polisïau’r Cynllun Gwella Hawliau Tramwy’n cael eu hintegreiddio’n effeithiol â chynlluniau a strategaethau lleol eraill.
* Sicrhau bod gwaith partneriaeth effeithiol yn digwydd o fewn yr Awdurdod a gyda sefydliadau sy’n bartneriaid.
* Ceisio sicrhau bod y gwaith o lunio polisïau a chamau gweithredu’r Cynllun Gwella Hawliau Tramwy’n gwneud y gorau o’r cyfleoedd i gael gafael ar gyllid ychwanegol ar gyfer mentrau mynediad.

**2.5 Bodloni’r gofynion statudol**

Yn adran 60 o Ddeddf Cefn Gwlad a Hawliau Tramwy 2000 (Deddf 2000) , nodir y gofynion statudol y mae’n ofynnol i awdurdodau lleol eu bodloni pan fyddant yn paratoi cynlluniau gwella hawliau tramwy.

Mae’n datgan bod rhaid i bob awdurdod priffyrdd lleol baratoi a chyhoeddi cynllun a elwir yn Gynllun Gwella Hawliau Tramwy sy’n cynnwys asesiad yr Awdurdod o’r materion a ganlyn:

*Y cyfleoedd a ddarperir gan hawliau tramwy lleol i bobl wneud ymarfer corff, ymgymryd â mathau eraill o weithgareddau hamdden awyr agored a mwynhau ardal yr Awdurdod*

*Pa mor hygyrch yw hawliau tramwy lleol i bobl ddall neu rannol ddall a phobl eraill â phroblemau symud*

*I ba raddau y mae hawliau tramwy lleol yn ateb gofynion pobl yn awr ac yn y dyfodol*

* + 1. **Y cyfleoedd a ddarperir gan hawliau tramwy lleol i bobl wneud ymarfer corff, ymgymryd â mathau eraill o weithgareddau hamdden awyr agored a mwynhau ardal yr Awdurdod**

2.5.1.1 Hawliau tramwy cyhoeddus

Gan fod dros 2500km o hawliau tramwy ar gael yn y sir, y rhwydwaith hwn sy’n darparu’r cyfleoedd pwysicaf i’r cyhoedd gael mynediad i gefn gwlad.

|  |  |  |  |  |
| --- | --- | --- | --- | --- |
| Categori | Hawliau tramwy yn ôl hyd | | | |
|  | cilometrau | milltiroedd | % |  |
| Llwybrau troed | 1663 | 1039 | 66% |  |
| Llwybrau ceffylau | 522 | 326 | 21% |  |
| Cilffyrdd cyfyngedig | 308 | 193 | 12% |  |
| Cilffyrdd sy’n agored i unrhyw draffig | 13 | 8 | 1% |  |
| Cyfansymiau: | 2506 | 1566 | 100% |  |

Ar hyn o bryd, mae 60% o hawliau tramwy’r sir wedi’u cynnwys yn y Prif Rwydwaith Llwybrau, felly mae rhyw 1500km o’r llwybrau ar agor ac ar gael. Mae rhyw 660km (78%) o lwybrau amlddefnydd (llwybrau ceffylau, cilffyrdd cyfyngedig ac ati) wedi’u cynnwys yn y Prif Rwydwaith Llwybrau. Mae tua 200km wedi’u dynodi’n llwybrau Categori 1, gan gynnwys y llwybrau pellter hir uchaf eu proffil: Llwybr Arfordir Ceredigion a Chymru, llwybr y Borth i Bontrhydfendigaid, a llwybr Aberaeron i Lanbedr Pont Steffan.

2.5.1.2 Cyfleoedd mynediad eraill

Mae’r asesiad yn dangos yn glir bod darparwyr amrywiol yn darparu ystod eang o gyfleoedd mynediad eraill i’r cyhoedd ledled y sir ar sail ffurfiol ac anffurfiol. Yn eu plith mae ysgolion, prifysgolion a cholegau, tirfeddianwyr preifat drwy gynlluniau amaeth-amgylcheddol, grwpiau cymunedol, meysydd tref a phentref, tir mynediad, ffyrdd, traciau a phalmentydd ac ati.

Canfu Arolwg Hamdden Awyr Agored Cymru fod dros hanner y bobl sy’n cerdded am resymau hamdden yn defnyddio traciau a phalmentydd i wneud hynny. Mae swm y traffig yng Ngheredigion yn gymharol isel, felly mae trigolion ac ymwelwyr yn aml yn defnyddio is-ffyrdd y sir i gael mynediad i gefn gwlad.

Mae hawliau tramwy cyhoeddus o’u rhan eu hunain yn gyfle gwych i bobl wneud ymarfer corff ac ymgymryd â gweithgareddau hamdden yn yr awyr agored. Fodd bynnag, gan fod ystod mor amrywiol o “ddarparwyr mynediad” ar gael, un o’r heriau mwyaf yw sicrhau bod y cyhoedd yn gwybod am yr holl gyfleoedd sydd ar gael. Dangosodd yr ymatebion i’r ymgynghoriad nad yw’r cyhoedd yn gwybod am yr holl gyfleoedd sydd ar gael yn yr ardal i gerdded ac i farchogaeth. O ystyried nifer ac amrywiaeth y cyfleoedd mynediad sydd ar gael, rhaid dod i’r casgliad nad yw’r rhwydwaith hawliau tramwy’n cael ei ddefnyddio i’w botensial llawn a bod angen gwella’r ffordd y mae gwybodaeth yn cael ei hyrwyddo.

2.5.2 **Pa mor hygyrch yw hawliau tramwy lleol i bobl ddall neu rannol ddall a phobl eraill â phroblemau symud**

Canfu’r asesiadau mai nifer gymharol fach o’r hawliau tramwy gwledig sy’n addas i’w defnyddio gan bobl â phroblemau symud acíwt. Bydd y math o dir a geir mewn ardaloedd gwledig bob amser yn rhwystr i rai defnyddwyr, gyda thopograffi Ceredigion yn rhwystr sylfaenol. Fodd bynnag, dylai fod yn bosibl codi proffil y cyfleoedd sydd ar gael ar hyn o bryd, yn ogystal â phennu mannau lle gall fod modd gwneud gwelliannau ffisegol.

Cafodd llwybrau hygyrch addas eu pennu ar hawliau tramwy yn Aberporth, Cenarth, Tre Taliesin, Aberaeron, Llanybydder a Bont-goch ac ar Lwybr Rheidol yn Aberystwyth. Fodd bynnag, ar wahân i gyfeiriad at lwybr Aberporth ar wefan Ceredigion, nid oes unrhyw ddeunydd hyrwyddo ar gael.

Cafodd cyfleoedd posibl eraill eu clustnodi hefyd, gan gynnwys Coedlan Plascrug yn Aberystwyth, Llety Parc – Blaendolau, promenâd y Borth, llwybrau ger yr afon yn Aberteifi a Llandysul, Llwybr Ystwyth yn Llanilar, Rhydyfelin, Llanfarian, Ystrad Meurig a Thregaron, llwybrau pren Cors Caron, a harbwr a glan môr Aberaeron. Serch hynny, nid oes unrhyw ddeunydd hyrwyddo ar gael ar eu cyfer ar hyn o bryd.

Pennwyd nifer o welliannau a fyddai’n gamau cyflym ymlaen, heb fod angen llawer o adnoddau ychwanegol i’w cyflawni, gan gynnwys hyrwyddo’r cyfleoedd sy’n bodoli eisoes drwy lunio deunydd yn fewnol a darparu gwybodaeth am rwystrau posibl (fel sticlau, graddiant, ac ati) mewn deunydd hyrwyddo ac ar fap rhyngweithiol y Cyngor.

Fodd bynnag, mae angen gwneud gwelliannau mwy hirdymor drwy gydweithio â grwpiau â phroblemau symud a thrwy bennu cyfleoedd i ehangu’r llwybrau “mynediad i bawb”.

Cydnabyddir bod creu llwybrau â nodweddion sy’n addas i’r rheini â phroblemau symud yn rhwystr mawr a fydd yn parhau yn y dyfodol wrth i adnoddau brinhau ymhellach. Un o’r prif heriau fydd datblygu cydnerthedd cymunedol er mwyn i drigolion lleol ysgwyddo perchnogaeth dros welliannau a datblygiadau. Tybir bod llunio Cynlluniau Mynediad Lleol yn fodd o weithio tuag at y nod hwn.

2.5.3 **I ba raddau y mae hawliau tramwy lleol yn ateb gofynion pobl yn awr ac yn y dyfodol**

2.5.3.1 Cerddwyr

* Mae’r Prif Rwydwaith Llwybrau cyfan ar agor ac ar gael i gerddwyr ei ddefnyddio. Mae’n cynnwys tua 1500km o fynediad llinellog ar tua 60% o hawliau tramwy’r sir.
* O dan Ddeddf Cefn Gwlad a Hawliau Tramwy 2000, cyflwynwyd hawl newydd i gael mynediad i ‘dir mynediad agored’ sy’n cwmpasu tua 26,000ha neu tua 14.2% o’r arwynebedd tir.
* Mae’n ymddangos bod y pellter y mae pobl yn ei gerdded ar gyfartaledd yn gymharol fyr. Mae tystiolaeth o’r asesiadau’n awgrymu mai tua thair milltir yw’r cyfartaledd. O’r herwydd, mae’r Awdurdod wedi rhoi mwy o bwyslais ar gynnwys llwybrau sy’n agos at aneddiadau yn y Prif Rwydwaith Llwybrau. Roedd yr wybodaeth a ddaeth i law drwy’r asesiadau’n cefnogi’r penderfyniad hwn gan fod troeon byrion, hyd yn oed, yn bwysig am resymau iechyd, a bod buddion i’w cael o gymryd rhan yn aml mewn gweithgareddau sy’n agos at garreg y drws.
* Mae cysylltedd y rhwydwaith ac argaeledd arwynebau da, fel palmentydd, yn bwysig i gerddwyr. Felly, mae’n bwysig cydweithio â rhanddeiliaid mewnol yn yr Awdurdod i ddiogelu ac i hyrwyddo defnydd o’r llwybrau yn y dyfodol.
* Roedd y prosiect ‘Llwybrau i’r Bobl’ yn boblogaidd ac yn ddefnyddiol o ran pennu llwybrau cylchol gerllaw aneddiadau. Fodd bynnag, dangosodd yr adolygiad o’r deunydd hyrwyddo nad oes darpariaeth ar gael mewn llawer o aneddiadau yn y sir. Dim ond mewn 45 o’r 135 o aneddiadau yn y sir y ceir llwybr a hyrwyddir, a dim ond pump o’r 21 o ganolfannau gwasanaethau mawr sy’n agos at lwybr a hyrwyddir.

Yn gryno, mae’n ymddangos bod darpariaeth fwy na digonol ar gael i gerddwyr i ateb y galw yn awr a’r galw tebygol yn y dyfodol. Fodd bynnag, mae angen gwneud mwy i godi ymwybyddiaeth o’r cyfleoedd sydd ar gael, yn enwedig i’r unigolion hynny a chanddynt nodweddion gwarchodedig o dan y Ddeddf Cydraddoldeb.

2.5.3.2 Beicwyr

* Mae beicio’n dod yn fwy ac yn fwy poblogaidd. Ar sail adolygiad o’r deunydd hyrwyddo ac ymatebion grwpiau beicio lleol, nid yw’n ymddangos bod digon o ddarpariaeth beicio diogel oddi ar y ffordd ar gael yn y sir. Yn anecdotaidd, mae hefyd yn ymddangos bod lle i hyrwyddo’r ddarpariaeth sydd ar gael yn well, yn enwedig mewn canolfannau gwasanaethau mwy fel Aberystwyth. Gallai cynigion Llywodraeth Cymru i ganiatáu i feicwyr ddefnyddio mwy o lwybrau troed a thir mynediad hefyd helpu i fynd i’r afael â’r mater hwn yn y dyfodol.
* Mae 78% o lwybrau amlddefnydd y sir (h.y. llwybrau ceffylau, cilffyrdd cyfyngedig a chilffyrdd sydd ar agor i unrhyw draffig) wedi’u cynnwys yn y Prif Rwydwaith Llwybrau. Mae’r rhwydwaith ffyrdd a daliadau tir Cyfoeth Naturiol Cymru hefyd yn ehangu’r ddarpariaeth i feicwyr.
* Mae mentrau diweddar i wella mynediad i farchogwyr ceffylau hefyd wedi creu mwy o gyfleoedd i bobl feicio oddi ar y ffordd / beicio mynydd. Fodd bynnag, dangosodd yr adolygiad o’r deunydd hyrwyddo nad oes llwybrau ar gael i feicwyr gerllaw’r rhan fwyaf o aneddiadau a chanolfannau gwasanaethau’r sir.
* Mae polisi mynediad agored Cyfoeth Naturiol Cymru i feicwyr yn ased gwerthfawr, gyda chanolfan ymwelwyr Nant yr Arian yn darparu llwybrau beicio mynydd o safon byd a mynediad graddiant hawdd i blant a dechreuwyr.
* Ar hyn o bryd, nid yw’r deunydd hyrwyddo’n gwahaniaethu rhwng llwybrau sy’n addas i feicwyr o wahanol alluoedd. Rhaid dod i’r casgliad na fyddai’r rhan fwyaf o’r llwybrau sy’n cael eu hyrwyddo ar hyn o bryd ar dudalen we’r Cyngor, “Crwydro a Marchogaeth”, ond yn addas i feicwyr heini neu brofiadol. Mae gwefan dwristiaeth y Cyngor, “Darganfod Ceredigion”, yn darparu rhywfaint o wybodaeth am gyfleoedd beicio yn y sir, yn ogystal â dolen at wefan Sustrans lle ceir gwybodaeth am ddarpariaeth oddi ar y ffordd â graddiant hawdd sy’n addas i deuluoedd. Mae prosiectau fel Llwybr Ystwyth, ynghyd â’r gwelliannau i’r llwybrau amlddefnydd yn Aberystwyth ac Aberteifi, wedi bod yn bwysig yn hyn o beth. Fodd bynnag, yn gyffredinol, nid oes digon o ddarpariaeth ar gael ar hyd a lled y sir.

Yn gryno, mae p’un a yw’r rhwydwaith yn ddigonol i ateb gofynion pobl yn awr ac yn y dyfodol yn dibynnu ar y math o weithgaredd beicio o dan sylw. Mae’n ymddangos bod y ddarpariaeth bresennol yn ateb gofynion beicwyr mwy profiadol i raddau helaeth, ond byddai modd gwneud mwy i gysylltu’r rhwydwaith ac i godi ymwybyddiaeth o’r ddarpariaeth. Fodd bynnag, ni cheir digon o gyfleoedd beicio â graddiant hawdd sy’n addas i deuluoedd gan mai dim ond nifer gyfyngedig o lwybrau addas sydd ar gael yn y sir. Mae defnydd o’r fath hefyd yn eithriadol o bwysig am resymau iechyd.

Byddai modd gwneud mwy i hyrwyddo’r cyfleoedd sy’n bodoli eisoes, ond byddai angen blaenoriaethu mwy o fuddsoddiad mewn darpariaeth newydd. Mae angen gwneud mwy i gynnwys cymunedau yn y gwaith o bennu cyfleoedd newydd ac o gael gafael ar arian i wireddu’r amcanion ar gyfer y dyfodol.

2.5.3.3 Marchogwyr

* Mae marchogaeth yn gwneud cyfraniad pwysig at economi Ceredigion ac mae disgwyl i boblogrwydd y gweithgaredd gynyddu. Mae cysylltedd y rhwydwaith amlddefnydd yn broblem y mae angen ymchwilio iddi a’i datrys. Gallai cynigion Llywodraeth Cymru i gynyddu mynediad at lwybrau troed a thir mynediad fynd i’r afael â’r broblem hon.
* Nodwyd eisoes yn y ddogfen hon fod 78% o’r llwybrau amlddefnydd yn rhan o’r Prif Rwydwaith Llwybrau, felly mae dros 600km o lwybrau hygyrch ar gael i farchogwyr eu defnyddio. Mae’r rhwydwaith ffyrdd a daliadau tir Cyfoeth Naturiol Cymru hefyd yn ychwanegu at y ddarpariaeth.
* Mae’r Awdurdod Lleol yn ceisio gwella’r rhwydwaith amlddefnydd cymaint â phosibl er budd marchogwyr drwy osod cliciedi hwylus ar gatiau a sicrhau eu bod yn agor ac yn cau yn rhwydd i’w gwneud yn haws i farchogwyr eu defnyddio. Mae llawer o’r gwaith hwn yn dibynnu ar inni weithio mewn partneriaeth â thirfeddianwyr. Gall eu nodau a’u hamcanion nhw fod yn wahanol, felly yn aml gall fod yn anodd taro cydbwysedd mewn sir fel Ceredigion lle ceir llawer o dda byw.
* Agorwyd rhan helaeth o’r rhwydwaith llwybrau ceffylau drwy’r prosiect ‘Ceredigion ar Gefn Ceffyl’, gan gynnwys nifer sylweddol o lwybrau a hyrwyddir. Fodd bynnag, dangosodd yr adolygiad o’r deunydd hyrwyddo nad oes darpariaeth ar gael mewn llawer o aneddiadau yn y sir.
* Awgrymwyd gwelliannau, gan gynnwys gwella arwynebau’r llwybrau, gwella cysylltedd y rhwydwaith, cael gwared ar rwystrau a chloeon ar gatiau, a darparu mwy o wybodaeth am gyfleoedd i farchogaeth.

Yn gryno, mae’n ymddangos bod llawer o ddarpariaeth ar gael ar gyfer marchogwyr, ond mae angen gwneud mwy i gysylltu’r rhwydwaith at ei gilydd ac i godi ymwybyddiaeth o’r cyfleoedd sydd ar gael ar hyn o bryd i ddefnyddio hawliau tramwy a llwybrau eraill. Mae hyn yn arbennig o wir o ran darparwyr allanol fel Cyfoeth Naturiol Cymru. Gan fod y corff hwnnw’n rheoli darnau helaeth o dir, gallai gyfrannu mwy.

Gall topograffi Ceredigion fod yn rhwystr naturiol sy’n anodd ei oresgyn pan fyddwn yn ystyried gwella arwynebau llwybrau a’u cynaliadwyedd. Cafodd llawer o waith ei wneud i sicrhau bod y rhwydwaith yn fwy hygyrch i farchogwyr, ond mae llawer o waith i’w wneud eto. Bydd yn hanfodol gosod mwy o gliciedi hwylus ar gatiau a chydweithio â thirfeddianwyr a defnyddwyr yn y dyfodol.

Mae angen gwneud mwy i gynnwys cymunedau yn y gwaith o bennu cyfleoedd newydd ac o gael gafael ar arian i wireddu’r amcanion ar gyfer y dyfodol.

2.5.3.4 Pobl ddall neu rannol ddal ac eraill â phroblemau symud

* Mae’r peiriannau cyfrif ar Lwybr yr Arfordir yn Aberporth yn tystio i boblogrwydd llwybrau â graddiant hawdd sy’n addas i bobl o bob oed a phob gallu. Canfuwyd bod rhyw 100,000 o bobl yn defnyddio’r rhan hon o’r llwybr bob blwyddyn.
* Dangosodd yr adolygiad o’r deunydd hyrwyddo nad oes digon o ddeunydd hyrwyddo ar gael ar gyfer llwybrau i ddefnyddwyr llai abl.
* Nid oes digon o wybodaeth ar gael am hygyrchedd hawliau tramwy lleol ar gyfer pobl ddall neu rannol ddall ac eraill â phroblemau symud. Ni chafwyd llawer o ymatebion gan ddefnyddwyr llai abl yn ystod y broses adolygu. Gall fod nifer o resymau am hyn, ond mae’n awgrymu y gallai’r Awdurdod gydweithio’n agosach â fforymau a grwpiau defnyddwyr i ddod i ddeall anghenion a dyheadau defnyddwyr o’r fath yn well.
* Bydd natur y dirwedd wledig bob amser yn rhwystr i rai defnyddwyr, ac mae topograffi Ceredigion yn rhwystr sylweddol. Fodd bynnag, mae cyfleoedd ar gael i godi proffil y ddarpariaeth bresennol ac i chwilio am gyfleoedd i wneud gwelliannau ffisegol eraill lle bo modd.
* Mae’r Cyngor yn rhoi'r egwyddorion mynediad lleiaf rhwystrol ar waith mewn perthynas â’i holl waith, gan weithio yn unol â’r hierarchaeth bylchau/gatiau/sticlau. Mae hyn yn helpu i wella hygyrchedd y rhwydwaith.
* Nid yw’r system CAMS yn darparu gwybodaeth am leoliad llwybrau hygyrch nac yn dweud faint ohonynt sydd ar gael, felly mae’n anodd pennu hyd yr hawliau tramwy sy’n hygyrch i bawb. Mae angen mynd ati i ddatblygu’r system CAMS i sicrhau bod modd cofnodi gwybodaeth am arwynebau llwybrau ynddi.
* Mae angen darparu gwybodaeth am rwystrau rhag cael mynediad mewn deunydd hyrwyddo ac ar fap rhyngweithiol y Cyngor, ond bydd angen adnoddau i ddatblygu’r system CAMS.

Yn gryno, nid yw’n ymddangos bod darpariaeth ddigonol ar gael ledled y sir i bobl ddall neu rannol ddall ac eraill â phroblemau symud. Mae cyfleoedd ar gael, rhai ohonynt ar hawliau tramwy cyhoeddus, ond nid yw’r rhan fwyaf o’r rhain yn cael cyhoeddusrwydd ar hyn o bryd. Er bod yr Awdurdod yn rhoi’r egwyddorion mynediad lleiaf rhwystrol ar waith, mae nodweddion ffisegol y rhwydwaith hawliau tramwy’n cyfyngu’n sylweddol ar hyn.

Gan ddibynnu ar yr adnoddau sydd ar gael, byddai modd mynd ati i wella’r ffordd y mae gwybodaeth yn cael ei chofnodi yn y system CAMS er mwyn darparu gwybodaeth i’r cyhoedd am rwystrau fel gatiau a sticlau.

Byddai’n fuddiol meithrin perthynas waith agosach â grwpiau o bobl â nodweddion gwarchodedig i bennu gwelliannau y byddai modd eu gwneud ac i ymchwilio i waith partneriaeth.

Mae angen gwneud mwy i gynnwys cymunedau yn y gwaith o bennu cyfleoedd newydd ac o gael gafael ar arian i wireddu’r amcanion ar gyfer y dyfodol.

2.5.3.5 Cerbydau a yrrir yn fecanyddol

* Mae ymchwil gan Gymdeithas Twristiaeth Cymru’n amcangyfrif bod twristiaeth beicio modur yn cyfrannu o leiaf £70m y flwyddyn i economi Cymru.
* Dangosodd yr adolygiad o’r deunydd hyrwyddo nad oes digon o ddeunydd hyrwyddo ar gael ar gyfer cerbydau a yrrir yn fecanyddol.
* Mae nifer a hyd y cilffyrdd sydd ar agor i unrhyw draffig a’r ffyrdd diddosbarth/lonydd gwyrddion a geir yn y sir yn adnodd ar gyfer defnyddwyr o’r fath, yn enwedig ym Mynyddoedd y Cambria. Fodd bynnag, mae hyd y llwybrau â nodweddion sy’n ddeniadol i yrwyr oddi ar y ffordd yn gymharol fyr yng Ngheredigion. Er enghraifft, dim ond 14km o gilffyrdd sydd ar agor i unrhyw draffig a geir yn y sir.
* Mae’r ffaith nad oes darpariaeth ddigonol ar gael yn rhoi pwysau ar y rhwydwaith sy'n bodoli.
* Mae cyfleoedd ar gael i dirfeddianwyr fel Cyfoeth Naturiol Cymru gyfrannu at swm y ddarpariaeth sydd ar gael. O wneud hynny, gallai leihau’r pwysau ar y rhwydwaith priffyrdd.

Yn gryno, nid oes digon o wybodaeth ar gael i ddangos a yw’r rhwydwaith yn ddigonol i ateb gofynion gyrwyr cerbydau a yrrir yn fecanyddol yn awr ac yn y dyfodol. Yn anecdotaidd, dywedir bod Deddf yr Amgylchedd Naturiol a Chymunedau Gwledig 2006 wedi effeithio ar lefel y defnydd anghyfreithlon, ac mae nifer yr achosion o ddefnydd anghyfreithlon y mae’r Tîm Hawliau Tramwy Cyhoeddus wedi cael gwybod amdanynt wedi lleihau.

Mae’r ffaith mai nifer gymharol fach o lwybrau o’r fath sydd ar gael yn y sir, a’r ffaith eu bod yn fyr, yn awgrymu nad yw’r ddarpariaeth yn ddigonol.

Mae buddion economaidd i’w cael o’r math hwn o ddefnydd a byddai modd gwneud mwy i hyrwyddo’r cyfleoedd cyfreithlon sydd ar gael.

Mae angen cydweithio mwy yn fewnol ac yn allanol i annog pobl i ddefnyddio’r ddarpariaeth yn ddiogel ac yn gyfrifol. Mae hefyd angen gwneud mwy i ymchwilio i’r cyfleoedd i gydweithio â grwpiau fel Treadlightly a allai ddarparu gwirfoddolwyr i gynnal rhai ffyrdd gwledig.

2.5.3.6 Gyrwyr car a cheffyl

* Nid yw’n ymddangos bod llawer o ddata ar gael am fuddion gyrru car a cheffyl i’r economi, ei fuddion o ran iechyd a theithio llesol, na’r graddau y mae gyrwyr car a cheffyl yn defnyddio’r rhwydwaith hawliau tramwy. Mae gwybodaeth anecdotaidd yn awgrymu y gall fod canfyddiad bod arwynebau’r llwybrau a chyfyngiadau fel gatiau’n rhwystrau na all gyrwyr o’r fath eu goresgyn. Mewn amgylchiadau o’r fath, gall fod angen creu galw drwy gydweithio â grwpiau fel Cymdeithas Gyrwyr Prydain i bennu ac i hyrwyddo cyfleoedd.

Mae nifer y llwybrau a geir yn y sir, a hyd y llwybrau hynny, yn awgrymu bod darpariaeth ddigonol ar gael ar gyfer y math hwn o ddefnydd. Mae’n bosibl y byddai modd ehangu’r ddarpariaeth drwy ddefnyddio tir Cyfoeth Naturiol Cymru. Gall fod modd gwireddu buddion economaidd o’r math hwn o ddefnydd, a byddai modd gwneud mwy i hyrwyddo’r cyfleoedd sydd ar gael.

**Rhan 3**

**3.1 Cyflwyniad i’r Datganiad Gweithredu a’r cynlluniau cyflawni**

Un o brif elfennau’r Cynllun Gwella Hawliau Tramwy yw’r Datganiad Gweithredu sy’n nodi’r camau y mae’r Cyngor yn bwriadu eu cymryd i wireddu ei weledigaeth ar gyfer hawliau tramwy a mynediad yng Ngheredigion. Mae’n pennu trywydd y gwaith o reoli hawliau tramwy ac o wella mynediad at y rhwydwaith dros y deg mlynedd nesaf.

Mae’r Datganiad Gweithredu’n mynd i’r afael â’r materion a godwyd yn ystod yr asesiadau a’r ymgyngoriadau cyhoeddus a gynhaliwyd fel rhan o broses adolygu’r Cynllun. Mae’n cynnwys y prif nodau a blaenoriaethau sy’n deillio o’r asesiadau, ynghyd â’r ymrwymiadau strategol hirdymor.

Mae’r Datganiad Gweithredu’n seiliedig ar dair thema gysylltiedig sy’n nodi’r prif nodau a blaenoriaethau:

1. Cynnal y Map Diffiniol

2. Cynnal a hyrwyddo’r rhwydwaith hawliau tramwy

3. Ateb gofynion pob defnyddiwr yn awr ac yn y dyfodol

O dan bob thema, ceir nifer o gamau gweithredu sy’n amlinellu’r ymrwymiadau strategol hirdymor. Mae’r rhain, yn eu tro, wedi’u rhannu’n nifer o dargedau. Mae’r cynlluniau cyflawni a’r rhaglenni gwaith yn seiliedig ar y targedau hyn. Bydd y cynlluniau a’r rhaglenni hyn yn cael eu cynnwys yng Nghynllun Busnes Corfforaethol y Cyngor sy’n cael ei ddiweddaru bob chwarter a’u bwydo i adroddiadau Gwasanaeth yr Economi a Pherfformiad ar gyfer Cabinet a phwyllgorau craffu’r Cyngor.

\*\* Mae cynlluniau Busnes Corfforaethol y Cyngor wedi'u halinio'n agos â Deddf Llesiant Cenedlaethau'r Dyfodol ac mae'r nodau llesiant a'r dulliau gweithio yn cael eu cyfeirio'n gryf o fewn y dogfennau hyn.

Mae pob targed unigol yn derbyn statws COG yn dibynol ar yr adnoddau sydd ar gael go gyfer ei gwblhau.

|  |  |
| --- | --- |
| C | Adnoddau ddim ar gael. Angen arian ychwanegol |
| O | Adnoddau ar gael ond gyda cynfyngiadau h.y. arian grant bir dymor ayyb |
| G | Adnoddau ar gael ond os oes lleihad yn rhain bydd rhaid ail ystyried |

Bydd gan bob darged mesuirad byr dymor yn ei erbyn er mwyn gallu gweithio at cwblhau targed cyfan; yn ogystal mi fydd pob targed yn cael statws blaenoriaeth:

1. Uchel
2. Cannol
3. Isel

Mae’r blaenoraiethau wedi ei penderfnnu ar sail y tystiolaeth o’r aseisadau.

**3.2 Datganiad Gweithredu**

Mae'r tabl isod yn crynhoi'r adnoddau ychwanegol sydd eu hangen i gyflawni'r themâu a'r camau gweithredu a nodwyd yn y Datganiad Gweithredu.

|  |  |  |  |  |
| --- | --- | --- | --- | --- |
| **Blaenoariaeth** | **Adnoddau ychwanegol** | | | |
| **Staff** | **Cyfalaf** | **Cyfanswm** | **Cyfanswm blynyddol** |
| A | £60-£80k | £307-£635k | £367-£695k | £345-£650k |
| B | £90-£120k | £90-£190k | £180-£310k | £180-£310k |
| C | £90-£120k | £2-£5k | £92-£125k | £90-£120k |

**Thema 1**

**Cynnal y Map Diffiniol**

|  |  |  |  |  |  |
| --- | --- | --- | --- | --- | --- |
| **Thema 1** | | **Cynnal y Map Diffiniol** | | | |
| **Cam gweithredu 1** | | ***Penderfynu ar orchmynion addasu o fewn y terfynau amser penodedig*** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **1.1** | Cwblhau pob achos sy’n weddill | C | B | Angen swyddog ychwanegol tra gydol oes y cynllun - £30 -£40k y flwyddyn |
|  | **1.2** | Ymdrin ag achosion newydd pan fyddant yn codi | O | A | Mae’n bosib cwblhau hyn gyda’r adnoddau a strwythur bresennol ond yn ddibynnol ar nifer y ceisiadau a dderbyniwyd |
|  | **1.3** | Parhau i ddiweddaru’r system CAMS mewn perthynas ag achosion cyfredol | G | A | Mae’n bosib cwblhau hyn gyda’r adnoddau a strwythur bresennol |
|  | **1.4** | Edrych i gofnodi llwybrau coll | C | C | Angen swyddog ychwanegol tra gydol oes y cynllun - £30 -£40k y flwyddyn |
|  | **1.5** | Adolygu’r Map Diffiniol | C | C | Angen swyddog ychwanegol tra gydol oes y cynllun - £30 -£40k y flwyddyn |

|  |  |  |  |  |  |
| --- | --- | --- | --- | --- | --- |
| **Thema 1** | | **Cynnal y Map Diffiniol** | | | |
| **Cam gweithredu 2** | | ***Creu hawliau tramwy newydd os yw llwybr newydd (neu hawliau uwch ar lwybr sy’n bodoli eisoes) o fudd i’r cyhoedd*** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **2.1** | Rhoi’r Arferion Gweithio ar gyfer Gorchmynion Llwybrau Cyhoeddus ar waith | G | A | Mae’n bosib cwblhau hyn gyda’r adnoddau a strwythur bresennol |
|  | **2.2** | Pennu ardaloedd lle byddai llwybrau newydd o fudd i’r cyhoedd | C | B | Angen arian cyfalaf oddeutu £10-£50k y flwyddyn yn ychwanegol tra gydol y oes y cynllun |

|  |  |  |  |  |  |
| --- | --- | --- | --- | --- | --- |
| **Thema 1** | | **Cynnal y Map Diffiniol** | | | |
| **Cam gweithredu 3** | | ***Cefnogi ceisiadau i wyro hawliau tramwy os yw llinell y llwybr diwygiedig o fudd i’r cyhoedd*** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **3.1** | Prosesu pob cais i wyro llwybr cyn pen deuddeg mis ar ôl i gais dilys ddod i law | G | A | Mae’n bosib cwblhau hyn gyda’r adnoddau a strwythur bresennol |
|  | **3.2** | Rhoi’r Arferion Gweithio ar gyfer Gorchmynion Llwybrau Cyhoeddus ar waith | G | A | Mae’n bosib cwblhau hyn gyda’r adnoddau a strwythur bresennol |

|  |  |  |  |  |  |
| --- | --- | --- | --- | --- | --- |
| **Thema 1** | | **Cynnal y Map Diffiniol** | | | |
| **Cam gweithredu 4** | | ***Blaenoriaethu gorchmynion i ailddosbarthu ffyrdd a ddefnyddir fel llwybrau cyhoeddus, a mynd i’r afael â’r gorchmynion sy’n weddill*** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **4.1** | Cyhoeddi hysbysiadau cadarnhau ffyrdd a ddefnyddir fel llwybrau cyhoeddus ar gyfradd sy’n sicrhau bod yr holl orchmynion ailddosbarthu’n cael eu cadarnhau erbyn yr adolygiad o’r Cynllun yn 2028.  Oddeutu 20 y flwyddyn | C | B | Angen swyddog ychwanegol tra gydol oes y cynllun - £30 -£40k y flwyddyn |

**Thema 2**

**Cynnal a hyrwyddo’r rhwydwaith hawliau tramwy**

|  |  |  |  |  |  |
| --- | --- | --- | --- | --- | --- |
| **Thema 2** | | **Cynnal a hyrwyddo’r rhwydwaith hawliau tramwy** | | | |
| **Cam gweithredu 1** | | **Rhoi Prif Rwydwaith Llwybrau ar waith i lywio’r broses o ddyrannu adnoddau i reoli llwybrau** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **1.1** | Rheoli problemau yn unol â’r arferion sydd wedi ennill eu plwyf o ran y Prif Rwydwaith Llwybrau. Cynnal 60% o lwybrau cyhoeddus ar y rhwydwaith | G | A | Mae’n bosib cwblhau hyn gyda’r adnoddau a strwythur bresennol |
|  | **1.2** | Mynd ati bob chwe mis i adolygu’r holl broblemau sy’n dod i law o ran llwybrau Categori 0, gan sicrhau bod is-bwyllgor y Fforwm Mynediad Lleol yn cael ei lywodraethu’n effeithiol o fewn y broses adolygu | G | A | Mae’n bosib cwblhau hyn gyda’r adnoddau a strwythur bresennol |

|  |  |  |  |  |  |
| --- | --- | --- | --- | --- | --- |
| **Thema 2** | | **Cynnal a hyrwyddo’r rhwydwaith hawliau tramwy** | | | |
| **Cam gweithredu 2** | | **Cydweithio â gwirfoddolwyr** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **2.1** | Arwain a datblygu’r grwpiau o wirfoddolwyr sydd wedi’u sefydlu ledled y sir. Targed o 80 diwrnod y flwyddyn | G | A | Mae’n bosib cwblhau hyn gyda’r adnoddau a strwythur bresennol |
|  | **2.2** | Cynnal a datblygu hyd a lled y diddordeb yn y cynllun Mabwysiadu Llwybr. Targed o 200 aelod erbyn diwedd oes y cynllun. | G | A | Mae’n bosib cwblhau hyn gyda’r adnoddau a strwythur bresennol |
|  | **2.3** | Parhau i ddatblygu’r cynllun ar gyfer mathau eraill o waith.  Targed o 4 unigolyn y flwyddyn wedi ei hyfforddi yn ddefnydd peiriannau torri porfa | C | A | Angen £2-5K y flwyddyn tra gydol oes y cynllun |

|  |  |  |  |  |  |
| --- | --- | --- | --- | --- | --- |
| **Thema 2** | | **Cynnal a hyrwyddo’r rhwydwaith hawliau tramwy** | | | |
| **Cam gweithredu 3** | | **Rheoli a datblygu Llwybr Arfordir Ceredigion a Chymru a’r llwybrau cyswllt** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **3.1** | Cynnal Llwybr yr Arfordir yn unol â’r safonau ansawdd sefydledig. Cynllun Rheoli rhanbarthol wedi ei gwblhau erbyn 2019. | O | A | Mae’n bosib cwblhau hyn gyda’r adnoddau a strwythur bresennol. Cylludeb ar gael tan 2022. |
|  | **3.2** | Datblygu a gwella darpariaeth ddiogel ar gyfer beicio oddi ar y ffordd a darpariaeth sy’n rhoi mynediad i bobl lai abl o ganolfannau gwasanaethau addas | C | A | Angen arian cyfalaf oddeutu £50-£100k y flwyddyn yn ychwanegol tra gydol y oes y cynllun |
|  | **3.3** | Diweddaru’r deunydd hyrwyddo lle bo angen. Targedu pob darn o ddeunydd harwyddedig a grëwyd can y Cyngor erbyn diwedd oes y cynllun | O | A | Mae’n bosib cwblhau hyn gyda’r adnoddau a strwythur bresennol. Cylludeb ar gael tan 2022. |
|  | **3.4** | Datblygu llwybrau cerdded/marchogaeth cylchol o aneddiadau ar hyd Llwybr Arfordir Ceredigion. Targedu bob tref/pentref ar hyd llwybr erbyn diwedd oes y cynllun. | O | A | Mae’n bosib cwblhau hyn gyda’r adnoddau a strwythur bresennol. Cylludeb ar gael tan 2022. l |
|  | **3.5** | Datblygu mynediad amlddefnydd lle bo modd | C | A | Angen arian cyfalaf oddeutu £50-£100k y flwyddyn yn ychwanegol tra gydol y oes y cynllun |

|  |  |  |  |  |  |
| --- | --- | --- | --- | --- | --- |
| **Thema 2** | | **Cynnal a hyrwyddo’r rhwydwaith hawliau tramwy** | | | |
| **Cam gweithredu 4** | | **Darparu gwybodaeth am gyfleoedd i gael mynediad i gefn gwlad Ceredigion** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **4.1** | Adolygu’r deunydd hyrwyddo, adnewyddu’r deunydd a phennu aneddiadau lle na cheir unrhyw ddarpariaeth. Darparu gwybodaeth am rwystrau posibl h.y. sticlau, tir gwlyb/anwastad, ac ati, Creu map rhyngweithio l newydd erbyn 2020. | C | A | Cost oddeutu £15-20k i’w sefydlu ag oddeutu £4k y flwyddyn o hynny mlaen |
|  | **4.2** | Creu peiriant chwilio am weithgareddau ar wefan C&C ar gyfer pobl leol ac ymwelwyr. Wedi ei gwblhau erbyn diwedd oes y cynllun. | G | B | Mae’n bosib cwblhau hyn gyda’r adnoddau a strwythur bresennol |
|  | **4.3** | Datblygu llwybrau newydd a hyrwyddir ledled y sir gan dargedu lleoliadau lle na cheir darpariaeth ar hyn o bryd. Pob tref/pentref o fewn y cynllun datblygu lleol erbyn diwedd oes y cynllun. | G | A | Mae’n bosib cwblhau hyn gyda’r adnoddau a strwythur bresennol |
|  | **4.4** | Pennu cyfleoedd mynediad a ddarperir gan ddarparwyr mewnol ac allanol a phenderfynu sut i nodi’r cyfleoedd hyn yn y system CAMS ac ar wefannau’r Cyngor | O | B | Mae’n bosib cwblhau hyn gyda’r adnoddau a strwythur bresennol ond hefyd yn dibynnu ar flaenoriaethau eraill |

|  |  |  |  |  |  |
| --- | --- | --- | --- | --- | --- |
| **Thema 2** | | **Cynnal a hyrwyddo’r rhwydwaith hawliau tramwy** | | | |
| **Cam gweithredu 5** | | **Cynnal a datblygu systemau TG i gynorthwyo â’r gwaith o reoli llwybrau** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau** | **5.1** | Datblygu’r system CAMS yn barhaus i gynorthwyo â’r gwaith o reoli’r rhwydwaith llwybrau. Trefnu cyfarfodydd gwasaneth blynyddol a gwaith datblygu fel bo angen. | G | A | Mae’n bosib cwblhau hyn gyda’r adnoddau a strwythur bresennol |
|  | **5.2** | Cysylltu’r system CAMS â’r system gorfforaethol drwy’r gwaith i ailgynllunio’r gwasanaeth. Edrych i gwblhau erbyn 2019 | O | A | Mae’n bosib cwblhau hyn gyda’r adnoddau a strwythur bresennol ond hefyd yn dibynnu ar flaenoriaethau eraill |
|  | **5.3** | Dileu gwybodaeth sydd wedi dyddio o gofnodion cyfreithiol CAMS a diweddaru’r modiwl tir comin. Edrych i gwblhau erbyn diwedd oes y cynllun | C | C | Cost un tro oddeutu £2-5k |

|  |  |  |  |  |  |
| --- | --- | --- | --- | --- | --- |
| **Thema 2** | | **Cynnal a hyrwyddo’r rhwydwaith hawliau tramwy** | | | |
| **Cam gweithredu 6** | | **Gweithio mewn partneriaeth** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **6.1** | Meithrin perthynas waith effeithiol gyda ffermwyr a thirfeddianwyr. Edrych i gysylltu gyda phob un ffermwr/tirfeddiannwr cyn ymgymryd unrhyw waith ar lwybrau cyhoeddus. Cynnal cydbwysedd o rhan nifer y tirfeddianwyr ar y fforwm mynediad lleol | G | A | Mae’n bosib cwblhau hyn gyda’r adnoddau a strwythur bresennol |
|  | **6.2** | Sicrhau bod cysylltiadau effeithiol rhwng y Cynllun a chynlluniau a strategaethau eraill fel Teithio Llesol, Rheoli Cyrchfannau, Twristiaeth ac ati drwy ddeialog barhaus ac ymwybyddiaeth o’r gwaith arfaethedig / gwaith a waned. Targedu cyfarfodydd bob 6 mis gyda adrannau mewnol. | G | A | Mae’n bosib cwblhau hyn gyda’r adnoddau a strwythur bresennol |
|  | **6.3** | Codi ymwybyddiaeth o’r Cod Cefn Gwlad a mynediad cyfrifol drwy’r wefan gyhoeddus a’r dolenni a geir mewn deunydd hyrwyddo | G | A | Mae’n bosib cwblhau hyn gyda’r adnoddau a strwythur bresennol |
|  | **6.4** | Sicrhau bod y Fforwm Mynediad Lleol a’i is-bwyllgorau’n cael eu llywodraethu’n effeithiol | G | A | Mae’n bosib cwblhau hyn gyda’r adnoddau a strwythur bresennol |
|  | **6.5** | Hybu camau i gynhyrchu Cynlluniau Mynediad Lleol fel dull o gynllunio gwelliannau hirdymor ar sail tystiolaeth | C | A | Angen swyddog ychwanegol tra gydol oes y cynllun - £30 -£40k y flwyddyn |

**Thema 3**

**Ateb gofynion pob defnyddiwr yn awr ac yn y dyfodol**

|  |  |  |  |  |  |
| --- | --- | --- | --- | --- | --- |
| **Thema 3** | | **Ateb gofynion pob defnyddiwr yn awr ac yn y dyfodol** | | | |
| **Cam gweithredu 1** | | **Darparu mynediad i bawb yng Ngheredigion** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **1.1** | Rhoi’r egwyddor mynediad lleiaf rhwystrol ar waith o ran pob darn o waith | G | A | Mae’n bosib cwblhau hyn gyda’r adnoddau a strwythur bresennol |
|  | **1.2** | Cydweithio â chymunedau i bennu cyfleoedd i wella mynediad i bawb mewn aneddiadau addas. Targed o 10 cynllun mynediad lleol y flwyddyn am 3 mlynnedd cynta’r cynllun | C | A | £25-50k y flwyddyn drwy gydol oes y cynllun |
|  | **1.3** | Creu cyfleoedd mynediad di-stoc, pob tywydd o ansawdd uchel â graddiant hawdd mewn cymunedau. Targedu canolfannau gwasanaethau â digon o amwynderau lleol fel toiledau a lleoedd parcio. Targed o 1 prosiect y flwyddyn allan o’r rhestr yn atotiad 4 | C | A | Angen arian cyfalaf oddeutu £50-£100k y flwyddyn yn ychwanegol tra gydol y oes y cynllun |
|  | **1.4** | Darparu gwybodaeth am rwystrau rhag mynediad mewn deunydd hyrwyddo ac ar fap rhyngweithiol y Cyngor. Creu map rhyngweithiol newydd erbyn 2020 | C | A | Cost oddeutu £15-20k i’w sefydlu ag oddeutu £4k y flwyddyn o hynny mlaen |
|  | **1.5** | I fod yn barod i rhoi ceisiadau fewn am arian grant go gyfer prosiectau gwella mynediad fel y meant yn codi | C | A | Angen swyddog ychwanegol tra gydol oes y cynllun - £30 -£40k y flwyddyn |

|  |  |  |  |  |  |
| --- | --- | --- | --- | --- | --- |
| **Thema 3** | | **Ateb gofynion pob defnyddiwr yn awr ac yn y dyfodol** | | | |
| **Cam gweithredu 2** | | **Hyrwyddo cyfleoedd i gerdded sydd o fewn tair milltir i aneddiadau** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **2.1** | Rhoi blaenoriaeth i lwybrau sydd o fewn ddau cilometr i anheddiad cydnabyddedig wrth adolygu llwybrau Categori 0 | G | A | Mae’n bosib cwblhau hyn gyda’r adnoddau a strwythur bresennol |
|  | **2.2** | Creu deunydd hyrwyddo newydd ar gyfer cerddwyr sy’n canolbwyntio ar lwybrau un i dair cilometr o hyd  Edrych am gysylltiadau gyda llwybrau o ganolfannau gwasanaethau trefol a gwledig cydnabyddedig sydd yn cysylltu gyda ardaloedd gwyrdd/glas megis tir comin, tir yn berchnogaeth Cyfoeth Naturiol Cymru (holl dir o dan Deddf Cefna glad a Llwybrau Cyhoeddus 2000) ag elusennau cadwraeth, parciau natur lleol a cenedlaethol.  Creu deunydd go gyfer 3 llwybr harwyddedig y flwyddyn. | G | B | Mae’n bosib cwblhau hyn gyda’r adnoddau a strwythur bresennol |

|  |  |  |  |  |  |
| --- | --- | --- | --- | --- | --- |
| **Thema 3** | | **Ateb gofynion pob defnyddiwr yn awr ac yn y dyfodol** | | | |
| **Cam gweithredu 3** | | **Hyrwyddo cyfleoedd beicio a marchogaeth sy’n agos at aneddiadau, gan dargedu’r rheini ag amwynderau digonol fel toiledau, parcio, siopau ac ati** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **3.1** | Datblygu llwybrau newydd a hyrwyddir, gan dargedu canolfannau gwasanaethau trefol a gwledig cydnabyddedig. Edrych am gysylltiadau gyda llwybrau o ganolfannau gwasanaethau trefol a gwledig cydnabyddedig sydd yn cysylltu gyda ardaloedd gwyrdd/glas megis tir comin, tir yn berchnogaeth Cyfoeth Naturiol Cymru ag elusennau cadwraeth, parciau natur lleol a cenedlaethol.  Creu deunydd go gyfer 3 llwybr harwyddedig y flwyddyn. | G | B | Mae’n bosib cwblhau hyn gyda’r adnoddau a strwythur bresennol |
|  | **3.2** | Rhoi blaenoriaeth i lwybrau sydd o fewn tair milltir i anheddiad cydnabyddedig wrth adolygu llwybrau Categori 0 | G | A | Mae’n bosib cwblhau hyn gyda’r adnoddau a strwythur bresennol |
|  | **3.3** | Pennu llwybrau beicio â graddiant hawdd sy’n addas i blant a theuluoedd  Targed o 1 prosiect y flwyddyn allan o’r rhestr yn atotiad 4 | C | A | Angen arian cyfalaf oddeutu £50-£100k y flwyddyn yn ychwanegol tra gydol y oes y cynllun |

|  |  |  |  |  |  |
| --- | --- | --- | --- | --- | --- |
| **Thema 3** | | **Ateb gofynion pob defnyddiwr yn awr ac yn y dyfodol** | | | |
| **Cam gweithredu 4** | | **Gwella’r wybodaeth a ddarperir am lwybrau ar gyfer cerbydau modur** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **4.1** | Pennu cyfleoedd yng Ngheredigion i yrru oddi ar y ffordd yn gyfreithlon ac yn gyfrifol | C | B | Angen swyddog ychwanegol tra gydol oes y cynllun - £30 -£40k y flwyddyn |
|  | **4.2** | Creu deunydd hyrwyddo fel y bo’n briodol | C | B | Wedi gynnwys uchod |

|  |  |  |  |  |  |
| --- | --- | --- | --- | --- | --- |
| **Thema 3** | | **Ateb gofynion pob defnyddiwr yn awr ac yn y dyfodol** | | | |
| **Cam gweithredu 5** | | **Gwella’r wybodaeth a ddarperir am lwybrau i yrru car a cheffyl** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **5.1** | Pennu cyfleoedd yng Ngheredigion i yrru car a cheffyl oddi ar y ffordd | C | B | Angen swyddog ychwanegol tra gydol oes y cynllun - £30 -£40k y flwyddyn |
|  | **5.2.** | Creu deunydd hyrwyddo fel y bo’n briodol | C | B | Wedi gynnwys uchod |

|  |  |  |  |  |  |
| --- | --- | --- | --- | --- | --- |
| **Thema 3** | | **Ateb gofynion pob defnyddiwr yn awr ac yn y dyfodol** | | | |
| **Cam gweithredu 6** | | **Pennu prosiectau gwella mynediad ledled y sir** | ***Statws COG*** | ***Blaenoriaeth*** | ***Adnodd angenrheidiol*** |
| **Targedau:** | **6.1** | Pennu prosiectau gwella hawliau tramwy a mynediad; mae’r rhaglen gyfredol i’w gweld yn Atodiad 4 | C | A | Angen arian cyfalaf oddeutu £50-£100k y flwyddyn yn ychwanegol tra gydol y oes y cynllun |
|  | **6.2** | Ymchwilio i’r prosiectau gwella a bennwyd yn ystod y broses adolygu | C | A | Wedi gynnwys uchod |

**3.3 Cynlluniau cyflawni**

Mae’r cynlluniau cyflawni’n cynnwys tair prif elfen:

* Gwerthusiad o’r cynnydd a wnaed i roi’r Cynllun a’r cynlluniau gweithredu blaenorol ar waith

Mae’n bwysig ymgymryd â gwaith monitro a gwerthuso rheolaidd i ddangos manteision buddsoddi ac i ddarparu tystiolaeth sy’n sail i gynlluniau’r dyfodol

* Adolygiad o’r polisïau i reoli hawliau tramwy lleol. Bydd yr holl bolisïau allweddol sy’n ymwneud â rheoli hawliau tramwy lleol yn cael eu hadolygu, gan gynnwys (os oes polisïau o’r fath ar gael):

Cynnal, gwella a gorfodi hawliau tramwy h.y. y Prif Rwydwaith Llwybrau

Rheoli’r Datganiad a’r Map Diffiniol

Awdurdodi a chofnodi cyfyngiadau

Newidiadau i’r rhwydwaith, fel gwyro, diddymu neu greu hawliau tramwy

* Cynlluniau gweithio CAMPUS sy’n pennu’r tasgau y mae angen eu cwblhau i gyflawni prif nodau’r Datganiad Gweithredu er mwyn rheoli’r rhwydwaith yn well a gwella’r rhwydwaith dros y cyfnod cyflawn

**3.3.1 Mesur cynnydd**

Bydd cynlluniau cyflawni a chynlluniau gwaith yn cael eu nodi ym mhrosesau cynllunio busnes ac adrodd yr Awdurdod Lleol. Bydd amcanion cynlluniau cyflawni a chynlluniau gwaith CAMPUS yn cael eu nodi yng Nghynllun Gwasanaeth Lefel 3 yr Awdurdod Lleol ar gyfer Hawliau Tramwy/Mynediad. Mae’r diagram isod yn dangos strwythur adrodd cynlluniau busnes yr awdurdod lleol.

**Deall Cynlluniau Busnes yr Awdurdod Lleol**

* **Cynllun Busnes Lefel 1** – Cynllun Busnes ar gyfer Datblygu Cymunedol a’r Economi (fe’i paratoir bob blwyddyn/cyflwynir adroddiadau bob chwarter)
* **Disgrifiadau Tîm Lefel 2** – Disgrifiadau tîm unigol sy’n cynnwys amcanion lefel uchel sy’n cael eu bwydo i’r Cynllun Busnes (fe’u paratoir bob blwyddyn)
* **Cynllun Gwasanaeth Lefel 3** – Hwn yw’r cynllun gweithredu manwl sy’n cynnwys y camau i’w cymryd i gyflawni’r amcanion lefel uchel (fe’i paratoir bob blwyddyn/cyflwynir adroddiadau bob chwarter). Bydd y rhain yn cynnwys amcanion/targedau’r Cynllun Gwella Hawliau Tramwy
* **Arfarniadau staff** – cynlluniau staff manwl yw’r rhain. Maent yn cynnwys targedau/camau gweithredu i gyflawni amcanion y Cynllun Gwasanaeth (fe’u paratoir bob blwyddyn)

Bwriedir rhoi adroddiadau blynyddol i’r Fforwm Mynediad Lleol am y cynlluniau cyflawni hefyd, naill ai yn y prif gyfarfodydd neu yng nghyfarfodydd yr is-bwyllgorau.

**3.3.2 Cynnwys y cynlluniau cyflawni**

Isod, dangosir y templed a ddefnyddir i baratoi cynlluniau cyflawni. Mae’n nodi’r prif bartneriaid cyflawni, yr adnoddau sydd eu hangen / sydd ar gael, y targed perthnasol yn y Datganiad Gweithredu, yr amserlen a’r cysylltiadau polisi. Bydd cynlluniau cyflawni’n cael eu paratoi bob blwyddyn a’u bwydo i’r Cabinet a’r pwyllgorau craffu drwy adroddiadau Pennaeth y Gwasanaeth. Bydd targedau’n cael eu pennu ar ddechrau pob blwyddyn ariannol, a bydd targedau’r flwyddyn flaenorol hefyd yn cael eu hadolygu bryd hynny.

|  |  |  |
| --- | --- | --- |
| **Thema’r Cynllun Gwella Hawliau Tramwy (y Cynllun)** | Cyfeirnod | |
| **Cam gweithredu’r Cynllun** | Cyfeirnod | |
| **Adnoddau** | Braslun o’r adnoddau y bydd eu hangen i gyflawni’r cam gweithredu, ar sail system goleuadau traffig coch/melyn/gwyrdd (RAG): | |
| R | Nid oes adnoddau ar gael ar hyn o bryd. Bydd angen cyllid ychwanegol i gyflawni’r cam gweithredu hwn |
| A | Mae adnoddau ar gael ond mae cyfyngiadau ynghlwm wrthynt (e.e. rhaglenni grant sy’n para am gyfnod penodol) |
| G | Mae adnoddau ar gael ar hyn o bryd. Pe bai’r cyllid yn lleihau, byddai angen ailasesu’r statws |
| **Sylwadau** | Gwybodaeth gefndir am y cam gweithredu | |
| **Cysylltiadau polisi** | Polisïau perthnasol | |
| Angen adolygu’r polisi – Oes / Nac oes | | |
| **Partneriaid cyflawni** | Partneriaid mewnol/allanol | |
| **Perfformiad cyfredol** | Disgrifiad / braslun o’r perfformiad o ran cyflawni’r cam gweithredu | |
| **Targed** | Y targed a/neu’r terfyn amser i’w fodloni | |
| **Adolygu’r cam gweithredu yn 2018-19 (neu’r flwyddyn berthnasol)** | Adolygiad / disgrifiad o’r cynnydd a wnaed | |
| **Monitro ac adrodd** | Mae targedau’r Cynllun yn cael eu diweddaru a’u cynnwys yn y Cynllun Busnes bob chwarter. Mae’r rhain yn cael eu bwydo i adroddiadau Gwasanaeth yr Economi a Pherfformiad i Gabinet a phwyllgorau craffu’r Cyngor. Cyflwynir adroddiadau blynyddol amdanynt i’r Fforwm Mynediad Lleol. | |

**Rhan 4**

**Atodiadau**

**Atodiad 1**. Asesiadau’r Cynllun Gwella Hawliau Tramwy

**Atodiad 2.** Arferion Gweithio ar gyfer Gorchmynion Llwybrau Cyhoeddus

**Atodiad 3.** Adroddiad am ddatblygiad y Prif Rwydwaith Llwybrau

**Atodiad 4.** Prosiectau gwella hawliau tramwy

\*\*Mae’r atodiadau ar gael ar-lein yn <http://www.ceredigion.gov.uk/>